KTM RC390 – Untuk pencinta motosikal sport sejati

Sebut sahaja nama KTM, para pencinta dua roda sudah tentu tahu mengenai jentera berjenama dari Austria ini.

Kalau dalam kancah kejuaraan motosikal Grand Prix Dunia, jenama ini kerap ‘mengganggu’ dominasi jentera-jentera dari Itali yang menduduki senarai tangga teratas.

Menurut Utusan Malaysia, KTM juga sinonim dengan warna jingganya, dan selalunya berkait rapat dengan satu jenama minuman tenaga yang juga tidak perlu diceritakan lagi. Adakah RC390 terbaharu ini banyak perbezaannya daripada model-model terdahulu?

Reka Bentuk FizikalKali pertama saya mengujinya ialah pada 2014, iaitu ketika model RC390 ini mula-mula diperkenalkan untuk pasaran Malaysia. Untuk tahun ini, saya menguji model yang diperkenalkan pada hujung 2022 dan harga pasarannya adalah RM33,800.

Reka Bentuk Fizikal

Perubahan paling ketara ialah bahagian cowling hadapan yang kini jenis lutsinar (mungkin penggunaan bahan yang sama macam ‘perspek’ seperti pelindung angin atau wind screen). Saya menyukai reka bentuknya, terutama kalau melihat daripada pandangan penunggang. Ia seolah-olah menggunakan dimensi dan rekaan yang sama dengan motosikal moto 3 dan penghadang anginnya juga seolah-olah jenis double bubble, iaitu sangat efisien menolak aruhan angin ke atas kepala penunggang.

Namun, penggunaan bahan seperti perspek dan boleh menampakkan bahagian dalam cowling itu memberikan dua perasaan yang berbeza jika melihatnya dari dua sudut. Ia cukup menarik bagi saya jika dilihat dari tempat duduk penunggang, tetapi saya tidak menyukainya apabila berdiri di hadapan RC ini kerana boleh nampak tembus ke dalam.

Malah, rekaan itu turut memberikan saya perasaan bahawa material ini bakal rapuh dan mudah pecah sekiranya motor tumbang atau tergelincir. Mungkin kualiti bahan yang digunakan adalah jenis yang ‘liat’ atau mudah lentur, namun saya tidak berani untuk mengujinya bagi melihat sejauh mana ketahanan transparent cowling ini.

Begitu juga dengan besi pemegang untuk pembonceng. Ada yang memanggilnya ‘tanduk’ (sememangnya ia menyerupai tanduk haiwan) dan kualitinya agak teguh dan keras. Saya faham akan fungsinya dan yakin para pembonceng RC390 pasti menghargai kewujudannya. Namun, sebagai pencinta motosikal sport, ia agak ‘mencacatkan’ imej laju dan ganas model ini.

PenungganganMudah untuk saya simpulkan hasil uji pandu terhadap motosikal ini. Pelana tinggi, bar pemegang rendah, pemijak kaki juga tinggi, sistem suspensi yang tegar dan jitu, maka kesemua ini bermaksud RC390 bukanlah untuk penunggangan santai.

Penunggangan

Dari segi geometri penunggangan, kestabilan casis dan sistem suspensi hadapan terbalik dan monoshock belakangnya, berjenama WP APEX (jenama yang sama digunakan oleh jentera-jentera KTM dalam kejohanan MOTOGP dunia), sudah tentu adalah yang diidam-idamkan oleh pencinta kelajuan. Bukan itu sahaja, kedua-dua suspensi ini boleh dilaras mengikut keperluan penunggangnya. Ini memberikan kestabilan untuk pengambilan selekoh-selekoh dengan kelajuan yang lebih tinggi. Disokong pula dengan sistem brek berjenama ByBre ( By Brembo), RC390 dicipta untuk anda membelasah selekoh-selekoh tajam sama ada dalam litar atau pun jalan berliku. Inilah keseronokan mutlak motosikal ini.

Namun, dari segi prestasi enjin, jika melihat daripada data spesifikasi, dikatakan enjin terbaharu ini menghasilkan lebih kuasa daripada model terdahulu. Ia mampu dicapai dengan konfigurasi rangkaian injap dan lengan aci sesondol berkembar (DOHC) disaluti karbon, dikatakan memberikan prestasi serta ketahanan guna pakai. Begitu juga dengan penalaan semula sistem enjin yang dijanjikan mampu lebih berkuasa daripada model terdahulu.

Namun, apa yang saya dapati, ia seperti mempunyai sedikit kelebihan hanya apabila RPM menunjukkan tahap 4,500-5,000. Sekiranya ia berada bawah daripada tahap tersebut, anda perlu menurunkan gear rendah untuk mendapatkan kuasa tujahan yang lebih baik, seolah-olah menunggang jentera dua lejang.

Sememangnya kapasiti 373cc bukanlah satu keupayaan yang tinggi, tetapi selalunya untuk jentera silinder tunggal, kuasa pada RPM rendah agak kuat, namun tidak pada RC390. Malah, tidak keterlaluan saya katakan, sekiranya anda pandai memilih saiz gegancu (sprocket) depan dan belakang, anda hampir pasti boleh mendapat hasil kuasa enjin yang sama pada model-model RC390 terdahulu.

Tambahan pula sistem cut off pada kadar RPM10,000 turut mengecewakan ketika memulas pendikit penuh daripada keadaan statik ke gear tertinggi.

Meter TFT yang disediakan ternyata memberikan perasaan motosikal terkini dan pengawalan cengkaman tayar (Traction Control), sistem ABS ketika selekoh (cornering ABS), pemilihan mod tunggangan ala SuperMoto dilihat sebagai tambahan terbaharu untuk RC390.Sistem gearnya dikatakan dibantu oleh slipper clutch, namun saya kurang pasti sama ada ia dilengkapi oleh sistem quick shifter atau tidak. Pertukaran gear rendah ke gear tinggi tanpa menarik klac menunjukkan ia dilengkapi oleh sistem ini, tetapi agak kurang efisien terutama pada gear rendah. Mungkin anda perlu ‘menambah’ sistem ini dengan aksesori power parts daripada KTM untuk mendapatkan hasil yang benar-benar lebih baik.

KesimpulanUntuk pasaran antarabangsa, RC390 disasarkan kepada para penunggang muda dan baharu, atau bagi yang beraspirasi untuk memasuki kancah dunia perlumbaan motosikal. Namun, bagi pasaran tempatan, ternyata mereka yang mampu untuk memilikinya sudah tentu golongan yang mempunyai lesen B penuh dan berpendapatan sederhana.

Kesimpulan

Sebagai alternatif, jentera-jentera sports dari negara matahari terbit yang lebih gemar menggunakan enjin dua silinder berkembar selari lebih memberikan julat kuasa yang lebih besar (pick up dan top speed). Namun, seperti kebanyakan model-model Jepun, ia jarang didatangkan dengan ciri yang mencerminkan imej sport sebuah motosikal.

KTM RC390 sememangnya memberikan keseronokan penunggangan dalam selekoh dan mengingatkan saya pada zaman muda dahulu ketika keberanian dan minat yang cukup mendalam pada motosikal perlumbaan. Namun, sekiranya anda berusia lebih 40-an dan memilih jentera ini untuk tunggangan harian, ia mungkin tidak terlalu sesuai kerana akan memberikan ketidakselesaan pada badan.


女子斃命已上鎖屋內

(亞庇十九日訊）一名婦女不知何故，斃命已上鎖的房內。

亞庇消防和救援站（BBP）負責人TPgB I Ordine Gilu說，該起死亡時間相信是下午4時20分，在里卡士發生。

他說，醫院於下午4時24分透過MERS999熱線通知他有關事件，因當局發現已上鎖的房屋內發現一具女屍，醫院要求幫忙打開鎖著的大門。

由行動指揮官PBK II(KUP) Amran Lawadin率領的6人小組，即刻緊急趕赴7公里外的地點。

「到達現場後，消防隊使用特殊設備打開了鎖著的大門，然後將死者遺體帶出並將他交給救護車以採取進一步行動。」

Ordine說，目前尚未有死者的資料，行動於下午4時46分結束。


Jadikan keputusan mahkamah iktibar – Ewon

Ewon Benedick

KOTA KINABALU: Keputusan Mahkamah Tinggi Kota Kinabalu menganuugerahkan ganti rugi RM90,000 kepada tiga bekas pelajar Sekolah Menengah Kebangsaan (SMK) Taun Gusi, Kota Belud harus menjadi iktibar semua pihak, kata Menteri Pembangunan Usahawan dan Koperasi, Datuk Ewon Benedick.

Beliau yang juga Ahli Dewan Undangan Negeri (ADUN) Kadamaian berkata, mahkamah telah membuat keputusan dan ia seharusnya menjadi ikhtibar kepada semua pihak termasuk guru, ibu bapa dan pelajar itu sendiri dalam melaksanakan tanggungjawab masing-masing.

“Guru-guru, ibu bapa dan pelajar mempunyai sempadan tanggungjawab masing-masing yang perlu dilaksanakan dan keputusan mahkamah itu perlu menjadi ikhtibar kepada semua pihak iaitu guru, ibu bapa dan pelajar itu sendiri,” katanya pada sidang media diadakan selepas beliau merasmikan Program Jom XCESS SME Bank Pusat Wlayah Sabah, di Pasific Sutera Hotel, di sini, hari ini.

Beliau berkata demikian ketika diminta mengulas kes tiga bekas pelajar SMK Taun Gusi, Kota Belud yang menang kes saman terhadap guru yang tidak hadir mengajar selama tujuh bulan.

Ewon berkata, semua orang yang berada dalam ekosistem sekolah iaitu guru, ibu bapa dan pelajar itu sendiri mempunyai tanggungjawab masing-masing.

“Guru bertanggungjawab untuk hadir dan mengajar dan sekiranya tidak hadir, mesti ada penjelasan yang boleh diberikan.

“Pada masa yang sama pelajar juga harus mempunyai disiplin untuk menghormati guru dan kalau dia memerlukan guru itu memberi perkhidmatan pada hari tertentu tetapi guru berkenaan tidak dapat hadir, maka pelajar mempunyai ruang untuk bercakap kepada ibu bapa mereka dan ibu bapa mempunyai ruang dalam Persatuan Ibu Bapa dan Guru (PIBG) untuk berbincang tentang perkhidmatan dalam sekolah itu,” katanya.

Terdahulu, ketika berucap, Ewon merakamkan ucapan terima kasih kepada SME Bank atas sumbangan sejumlah RM25,000 kepada Sekolah Kebangsaan (SK) Pekan Pensiangan Komprehensif 9 (SKPPK9) bagi pembinaan dewan sekolah itu.

“Saya yakin prasarana yang baik akan menyumbang kepada sesi pembelajaran berkualiti sekali gus menjadi asas kepada pembangunan modal insan yang seimbang daripada segi jasmani, emosi, sahsiah serta intelek,” katanya.


PDRM sedia laporan lengkap dakwaan 125 laporan salah laku tidak diambil tindakan

Yahaya Othman (kanan) menerima dokumen serah terima tugas selepas dilantik sebagai Ketua Polis Pahang ke-35 menggantikan Ramli Mohamed Yoosuf (kiri) yang akan mengambil alih jawatan Pengarah Jabatan Siasatan Jenayah Komersial (JSJK) Bukit Aman.

KUANTAN: Polis Diraja Malaysia (PDRM) sudah menyediakan laporan lengkap berkaitan dakwaan 125 laporan salah laku anggota agensi keselamatan itu yang belum diambil tindakan seperti didedahkan oleh Suruhanjaya Pencegahan Rasuah Malaysia (SPRM) sebelum ini.

Menurut Utusan Malaysia, Ketua Polis Negara, Tan Sri Acryl Sani Abdullah Sani berkata, laporan dibuat Jabatan Integriti dan Pematuhan Standard (JIPS) Bukit Aman.

Menurutnya, pihaknya juga akan memaklumkan kepada SPRM berhubung tindakan yang sepatutnya diambil oleh jabatan tersebut terhadap 125 anggota terbabit.

Tegasnya, PDRM tidak pernah berkompromi dan mengambil ringan isu berkaitan tindakan tatatertib yang perlu diambil kepada mana-mana pegawai dan anggota yang dipercayai melakukan kesalahan tatatertib.

“Apa yang berlaku kita akan sentiasa memberikan kerjasama bukan sahaja kepada SPRM tetapi juga SIAP (Suruhanjaya Integriti Agensi Penguatkuasa) untuk memaklumkan tentang tindakan yang sepatutnya dan sewajarnya diambil jika kita dimaklumkan perkara tersebut.

“Saya telah pun menyediakan laporan lengkap tentang perkara ini dan akan meneliti laporan-laporan yang masih belum dilaporkan kepada SPRM tentang apa tindakan-tindakan yang akan diambil kepada pegawai kita,” katanya dalam sidang akhbar selepas menyempurnakan Majlis Serah Terima Tugas Ketua Polis Pahang di Ibu Pejabat polis Kontinjen (IPK) Pahang di sini kelmarin.

Pada majlis itu, bekas Timbalan Ketua Polis Kuala Lumpur, Datuk Yahaya Othman dilantik sebagai Ketua Polis Pahang ke-35 menggantikan Datuk Seri Ramli Mohamed Yoosuf yang akan mengambil alih jawatan Pengarah Jabatan Siasatan Jenayah Komersial (JSJK) Bukit Aman.

Sebelum ini, Ketua Pesuruhjaya SPRM, Tan Sri Azam Baki dalam kenyataannya mendedahkan bahawa beberapa agensi kerajaan mengabaikan 553 laporan salah laku kakitangan mereka walaupun pihaknya mengesyorkan untuk mengambil tindakan.

Azam dilaporkan sebagai berkata, daripada 553 laporan itu 125 daripadanya membabitkan anggota PDRM.


Giat jaga kebajikan anggota – Muhammad Tasan

Tun Juhar (tengah) bergambar kenangan bersama kepimpinan tertinggi persatuan.

KOTA KINABALU: Persatuan Kebajikan Bekas Anggota Pasukan Polis Hutan Batalion 16 giat menjaga kebajikan anggotanya.

Presidennya, Muhammad Tasan berkata, jumlah keahlian berdaftar persatuan yang ditubuhkan dua tahun lepas tersebut kini adalah 300 orang, dan pihaknya mempelawa para pesara polis untuk menyertai persatuan kebajikan tersebut.

“Sebelum ini persatuan memberi sumbangan sebanyak RM500 kepada mana-mana ahli yang dimasukkan ke hospital manakala yang meninggal dunia diberi bantuan RM1,000 kepada waris.

“Cuma baru-baru ini jumlah tersebut diubah sedikit atas dasar kekangan kewangan, di mana setakat ini kita mendapat bantuan daripada kerajaan negeri dan kita juga sedang berusaha mendapatkan dana sendiri, mungkin melalui projek jualan buku, cenderahati dan sebagainya.

“Selama ini, persatuan juga ada mendapat bantuan daripada syarikat berkaitan kerajaan (GLC), dan kita mengalu-alukan mana-mana syarikat atau pihak yang ingin menghulur sumbangan,” katanya kepada media selepas kunjungan hormat terhadap Yang di-Pertua Negeri, Tun Juhar Mahiruddin di Istana Seri Kinabalu, pada Selasa. Persatuan tersebut mengekalkan nama Batalion 16 sebagai simbol perjuangan dahulu di mana terdapat anggota yang pernah bertugas di era pengganas Komunis, disamping berjuang bersama-sama pasukan keselamatan yang lain di Sarawak.

Terdahulu, Tun Juhar turut menerima kunjungan hormat daripada Duta Perancis ke Malaysia, Axel Cruau yang bertujuan membincangkan hubungan bilateral dan potensi  kerjasama.


Wanita tinggal di bandar udara tercemar risiko tinggi hidap kanser payudara

Kira-kira 55,000 wanita didiagnosis penyakit kanser payudara setiap tahun di UK.

LONDON: Satu kajian mendedahkan wanita yang tinggal di bandar mempunyai pencemaran udara teruk, lebih berisiko menghidap kanser payudara berbanding disangkakan sebelum ini.

Menurut Utusan Malaysia, Daily Mail melaporkan, kajian sebelum ini mendakwa golongan wanita yang menetap di kawasan bandar adalah lapan peratus lebih berkemungkinan dihidap kanser payudara berbanding mereka di kawasan luar bandar.

Malah, penyakit itu dipercayai dicetuskan oleh udara tercemar yang memasuki saluran darah.

Namun, data kajian terbaharu dari Perancis itu mengesyorkan angka diberikan sebelum ini mungkin telah `memperkecilkan’ masalah tersebut.

Data kajian itu mendakwa peningkatan sebenar dalam purata bandar Eropah sebenarnya boleh mencecah 28 peratus.

Beberapa pakar di United Kingdom (UK) berpandangan penyelidikan perlu dilakukan segera untuk mengesan zarah pencemaran yang mencetuskan kanser dan penyelesaian terbaik untuk mengehadkan pendedahan kepada golongan wanita.

“Isu ini amat membimbangkan mengambil kira zarah-zarah pencemar kecil yang terdapat di udara.

“Walaupun kita sedar zarah mikroplastik saiz sama ini memasuki persekitaran namun kita masih belum memahami potensinya yang boleh menggalakkan penyakit kanser.

“Oleh itu, terdapat keperluan mendesak untuk melakukan kajian makmal bagi menyiasat kesan zarah pencemar udara yang kecil ini,” kata Timbalan Pengarah Institut Francis Crick, Prof. Charles Swanton.

Kira-kira 55,000 wanita didiagnosis dengan kanser payudara setiap tahun di UK.

Minggu lalu, penyelidik Perancis yang berpangkalan di Lyon berpandangan kajian dilakukan sebelum ini tidak mempertimbangkan isu pencemaran di tempat kerja wanita.

Kajian penyelidik Perancis itu turut mengambil kira rekod kesihatan kira-kira 6,000 wanita antara tahun 1990 dan 2011.

“Data kami menunjukkan wujudnya kaitan signifikan antara pendedahan jangka panjang kepada pencemaran udara zarah halus (di kawasan kediaman serta tempat kerja) dan risiko kanser payudara,” kata pakar dari Leon Berard Comprehensive Cancer Centre, Prof. Beatrice Fervers.


Sabah lunas dendam, belasah Hai Phong 4-1 dalam Piala AFC

Aksi pemain Sabah meraikan kemenangan mereka selepas menumpaskan Hai Phong 4-1 dalam saingan Piala AFC yang berlangsung di Stadium Likas malam tadi. (Foto: AFC)

LIKAS: Sabah FC berjaya membalas dendam di atas kekalahan dalam saingan Piala AFC ke atas kelab Vietnam, Hai Phong dengan kemenangan besar, 4-1 dalam aksi kumpulan H yang berlangsung di Stadium Likas, Sabah malam tadi.

Menurut Utusan Malaysia, pesta gol Sabah bermula sejak minit ke 20 menerusi pemain pertahanan, Daniel Ting.

Sabah semakin selesa apabila Darren Lok menggandakan jaringan buat tuan rumah setelah menanduk masuk bola hasil hantaran Saddil Ramdani untuk menewaskan penjaga gol Hai Phong, Nguyen Van Toan pada minit ke-34.

Barisan anak buah Datuk Ong Kim Swee tidak mengendurkan asakan di babak kedua dengan pemain pertahanan dari Brazil, Gabriel Peres meledak gol ketiga Sabah pada minit ke 70.

Gol saguhati pelawat akhirnya hadir pada minit ke 85 menenrusi Yuri Mamate.

Begitupun Sabah belum puas dengan Jafri Firdaus Chew menambah gol keempat Sabah selepas menyempurnakan hantaran Ramon Machado pada minit ke-95.

Kemenangan ini membalas semula kekecewaan Sabah yang tewas 3-2 kepada Hai Phong ketika bertandang ke Stadium Lach Tray, Vietnam pada Oktober lalu.


Lelaki cuba terjun dari tingkat lima shopping mall di KK

Pasukan bomba dan ahli keluarga berusaha memujuk lelaki tersebut. – Ihsan Bomba

KOTA KINABALU: Tindakan pantas pasukan bomba menyelamatkan seorang lelaki daripada cubaan bunuh diri di sini petang tadi.

Ketua Balai Bomba dan Penyelamat (BBP) Lintas, PKPgB Agustavia Joe Guasi berkata, kejadian berlaku di Inanam Shopping Mall pada kira-kira jam 3 petang.

Katanya, panggilan kecemasan diterima menerusi talian MERS999 pada jam 3.06 petang dan sepasukan lapan anggota diketuai Komander Operasi, PBK II Selvister Yamud dikejarkan ke lokasi.

“Setiba di tempat kejadian yang terletak empat kilometer dari BBP itu, didapati terdapat seorang lelaki berusia 38 tahun melakukan cubaan bunuh diri di tingkat lima, lot parkir, Inanam Shopping Mall.

“Pasukan bomba bersama ahli keluarga mangsa berjaya memujuk mangsa daripada terjun dari bangunan,” katanya.

Agustavia berkata, mangsa seterusnya diserahkan kepada pihak polis untuk tindakan selanjutnya dan operasi ditamatkan  pada jam 3.55 petang.


Segera tangani masalah prasarana, infrastruktur sekolah kawasan Tenom – Riduan

Riduan Rubin

KOTA KINABALU: Ahli Parlimen Tenom, Encik Riduan Rubin menggesa Kementerian Pendidikan segera menangani masalah pembangunan prasarana dan infrastruktur sekolah dalam kawasan parliamen Tenom.

Katanya, prasarana dan infrastruktur sekolah yang baik penting bagi mewujudkan ekosistem pendidikan berkualiti kepada para pelajar bagi membantu melahirkan modal insan yang seimbang dari aspek jasmani, emosi, rohani, sahsiah dan intelek.

Beliau berkata, antara masalah yang perlu diberi perhatian oleh Kementerian Pendidikan ialah berkaitan permohonan pembinaan sekolah baharu -Sekolah Menengah Kebangsaan (SMK) Kuala Tomani.

Menurutnya, tapak sekolah itu seluas 30.62 hektar milik Lembaga Industri Getah Sabah (LIGS) telah dipersetujui dan sedang menunggu proses pengesahan tapak dan harga.

“Sekiranya harga tanah tersebut tidak memenuhi kriteria Kementerian, saya akan minta Pejabat Daerah Kecil

Kemabong untuk mencari tapak lain yang sesuai. Paling penting ianya jauh daripada ancaman banjir.

“Pembinaan SMK Kuala Tomani ini penting bagi menangani kesesakan di SMK Kemabong disamping para pelajar di kawasan tersebut terpaksa menempuh perjalanan kira-kira 15 hingga 30 kilometer untuk ke SMK Kemabong,” katanya semasa membahas Bajet 2023 peringkat Jawatankuasa Kementerian Pendidikan di Dewan Rakyat, Kuala Lumpur, semalam.

Riduan juga meminta Kementerian Pendidikan membina dewan terbuka di sekolah-sekolah di Tenom yang belum mempunyai dewan serbaguna bagi tujuan aktiviti pelajar.

Selain itu katanya, status permohonan 8 buah sekolah di Tenom yang terlibat dengan bencana banjir besar pada tahun lalu juga memerlukan perhatian segera oleh kerajaan.

Antaranya ialah permohonan perpindahan Sekolah Kebangsaan (SK) Kalang Kanar ke tapak baharu atas sebab status risiko sering dilanda banjir kerana terletak berhampiran sungai.

Kedua, permohonan gantian sekolah daif melibatkan Sekolah Kebangsaan Ladang Sapong dimana sekolah ini terlalu daif dan sering kali dilanda banjir sehingga lebih beberapa kali semusim.

Beliau mencadangkan sekolah itu dipindahkan ke kawasan yang lebih selamat daripada banjir  memandangkan bangunan sedia ada adalah bangunan kayu.

“Bangunan bilik guru yang kayu berketinggian lebih 5 kaki pun sering dinaiki air dan banyak harta benda rosak termasuk komputer apabila sekolah itu dilanda banjir,” tambahnya.

Riduan juga meminta agar permohonan penyelenggaran bangunan kayu Sekolah Kebangsaan (SK) Inubai yang  mengalami banyak kerosakan akibat banjir,  SK Gumisi yang tidak selamat kerana lokasinya dikelilingi sungai besar yang menyebabkan banjir besar.

Selain itu katanya, permohonan perpindahan SK Melalap ke tapak baharu di Pekan Baharu Melalap kerana terpaksa berkongsi tapak dengan SJKC Vun Shin dan cadangan perpindahan SK Kemabong ke tapak baharu seluas 7 ekar dipercepatkan.

Menurutnya, permohonan sumbangan bantuan bagi Sekolah Bantuan Kerajaan (SBK) kepada Sekolah Jenis Kebangsaan Cina Tenom untuk SJKC Pada, Tenom dan  SJKC Yuk Nam Paal, Kemabong.

Beliau juga memohon agar pihak kementerian  memberi perhatian kepada permohonan bina baharu rumah guru melibatkan Sekolah Menengah Kebangsaan (SMK) Entabuan dan SK Sumambu.

Katanya,  SK Sumambu merupakan sekolah kategori 3 yang berada jauh di pedalaman, selain merupakan zon bukit di kawasan DUN Kemabong yang mana guru tidak dapat tinggal di kawasan tersebut dan terpaksa ulang alik setiap hari menggunakan motosikal atau motorcross  yang  menyukarkan mereka untuk mengajar.

Menyentuh Program Pembangunan Luar Bandar Sabah dan Sarawak, Riduan menggesa kementerian menyelesaikan isu bekalan air di SMK Chinta Mata dan SMK Kemabong yang agak menganggu sesi persekolahan kerana seringkali terputus bekalan air bersih.

“Saya memohon agar jambatan gantung sedia ada di SK Melalap, SK Pangi dan SK Sumambu yang digunakan sebagai laluan pelajar untuk ke sekolah digantikan dengan jambatan konkrit agar ianya lebih selamat, berkualiti dan tahan lasak untuk kegunaan seharian. Contohnya laluan utama ke SK Sumambu pada ketika ini perlu merentasi sungai menggunakan kereta, jika musim banjir guru-guru sukar melalui laluan tersebut. Begitu juga dengan Jalan ke SK Kolorok yang amat daif dan perlu dinaik taraf.

“Walaupun projek jalan raya dan jambatan bukan di bawah bidang kuasa Kementerian Pendidikan namun dengan sokongannya permohonan rakyat Tenom akan mendapat keutamaan kementerian berkaitan,” tegasnya.


Reallow using parking coupons to pay mandatory RM10 fine for exceeding time limit

Yee Tsai Yiew

KOTA KINABALU: Kota Kinabalu City Hall (DBKK) has been urged to consider reallowing motorists to purchase parking coupons to offset the mandatory RM10 fine for parking exceeding the time limit.

Parti Bersatu Sabah (PBS) Api-Api Division Information Chief Yee Tsai Yiew said the current practice of immediately imposing the RM10 fine for the offence is rather unfair and causing dissatisfaction amongst motorists.

“As a resident of Kota Kinabalu, I believe I represent many affected individuals. Firstly, I want to make it clear that I support efforts to improve the parking situation in Kota Kinabalu and ensure the safety of the city’s residents. However, I cannot remain silent when an issue adversely affects the interest of the general public,” she said in a statement today.

Fully understanding the City Hall’s efforts to address the parking difficulties, Yiew however stressed that fines are not the best solution to the problem.

She stressed that motorists should have been informed beforehand on changes that affect them, and it is the local authorities responsibility to clearly communicate these changes.

“Any sudden changes will no doubt deepen people’s dissatisfaction towards the local authority.

“I would strongly request the DBKK to thoroughly consider its policy by reinstating the old practice that allows motorists to purchase parking coupons to replace the mandatory RM10 fine to ease the people’s burden,” she said.

She emphasised that the role of the local authorities is to create better living conditions for the general public, not to increase their burdens.

Yiew also believes that City Hall must work together with the public to create a fairer and more convenient parking environment for the city.

“I understand that implementing the digital parking system takes time. However, during this period, the interests of the people should be considered, especially in the current challenging economic situation, and practices that trigger public grievances should be avoided,” she said.

Yiew claimed the DBKK has recently decided to reinforce the mandatory RM10 fine for exceeding time limit, without proper public notification, causing many to be affected and the city dwellers no longer allowed to replace fine with the purchase of parking coupons.


Guna resit palsu beli iPhone 14 Pro Max

Seorang lelaki ditahan kerana disyaki menggunakan resit palsu untuk membeli telefon bimbit iPhone 14 Pro Max di sebuah kedai di Kulai.

KULAI: Seorang lelaki ditahan kerana menggunakan resit palsu untuk membeli telefon bimbit iPhone 14 Pro Max di sebuah kedai di Jalan Kenanga 29/9, Indahpura, di sini kelmarin.

Menurut Utusan Malaysia, Pemangku Ketua Polis Daerah Kulai, Superintenden Yusof Othman berkata, suspek berusia 24 tahun itu ditahan di sebuah pasar raya di Taman Sutera Utama, Skudai, pada pukul 2 petang, semalam.

“Pengadu yang bekerja di premis telefon bimbit berkenaan memaklumkan didatangi seorang lelaki yang mahu membeli sebuah telefon bimbit berharga RM7,350.

“Suspek telah meyakinkan pengadu dengan membuat pembayaran deposit sebanyak RM500, sebelum menunjukkan resit pembayaran dalam talian berjumlah RM6,850 sebagai baki bayaran telefon bimbit berkenaan.

“Kerana mempercayai mangsa, pengadu hanya mengambil butiran nama dan nombor telefon suspek sebelum menyerahkan telefon bimbit berkenaan,” katanya dalam satu kenyataan, di sini hari ini.

Pengadu hanya sedar ditipu suspek selepas membuat semakan terhadap akaun syarikat dan mendapati tiada sebarang pembayaran diterima daripada jual beli berkenaan.

“Susulan itu, suspek ditahan dalam operasi dijalankan, manakala beberapa barangan dirampas termasuk sebuah telefon bimbit jenis iPhone 14 Pro Max dan sebuah lagi telefon bimbit palsu jenis sama, berserta pakaian, topi dan kasut milik suspek.

“Sehubungan itu, suspek direman selama empat hari bermula hari ini bagi membantu siasatan yang dijalankan di bawah Seksyen 420 Kanun Keseksaan,” katanya sambil memaklumkan suspek mempunyai lima rekod jenayah lampau.

Guna resit palsu beli iPhone 14 Pro Max


Agong, Raja Permaisuri ucap selamat menyambut tahun baharu

PETALING JAYA: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan selamat tahun baharu menjelang ketibaan 2023, esok kepada seluruh rakyat Malaysia.

Menurut Utusan Malaysia, ucapan tersebut dizahirkan menerusi satu poster yang dimuat di dalam akaun Facebook rasmi Istana Negara, kelmarin.

“Semoga seluruh rakyat dan negara dilimpahi keberkatan, kesejahteraan dan kemakmuran serta dilindungi daripada sebarang bencana dan musibah.

“Semoga juga dikurniakan keafiatan, perpaduan dan keharmonian yang berkekalan,” titah Seri Paduka.


Taufan Lan badai barat Jepun, 800 penerbangan dibatalkan

TOKYO: Hampir 800 penerbangan terpaksa dibatalkan dan puluhan ribu kediaman penduduk terputus bekalan elektrik selepas Taufan Lan melanda barat Jepun kelmarin.

Ia turut mendorong pihak berkuasa mengeluarkan amaran banjir dan tanah runtuh.

Taufan Lan yang tiba dari Lautan Pasifik, melanda selatan wilayah Wakayama, kira-kira 400 kilometer (km) barat daya Tokyo.

Taufan itu yang menyusul selepas Taufan Khanun sewaktu kemuncak sambutan Obon di Jepun, melanda kawasan tengah dan barat Jepun dengan membawa hujan lebat dan angin kencang.

Rakaman televisyen menunjukkan air sungai mengalir deras dan hampir memusnahkan tebing.

Kediaman dan premis perniagaan mengalami kerosakan kesan daripada taufan, sementara di bandar Nara pula, angin kencang menjejaskan tapak pembinaan.

Menurut syarikat elektrik, hampir 900,000 isi rumah di tengah dan barat Jepun mengalami gangguan bekalan elektrik.

Syarikat rangkaian, Seven & i mengesahkan sebanyak 210 cawangan kedai serbaneka 7-Eleven terpaksa ditutup atas faktor keselamatan.

Hujan lebat dan angin kencang yang berbahaya turut memaksa penutupan jalan raya dan puluhan laluan kereta api di kawasan tersebut.


Ketua Menteri hadiri Majlis Sambutan Hari Raya Perdana 2023 Agensi Islam Sabah

KOTA KINABALU: Ketua Menteri, Datuk Seri Hajiji Haji Noor menghadiri Majlis Sambutan Raya Perdana 2023 Agensi Islam Sabah di Dewan Sa’adah, Majlis Ugama Islam Sabah (MUIS), di sini hari ini. (gambar)

gambar

Selain beramah mesra bersama para pengunjung, Hajiji turut menyampaikan hadiah kepada pemenang pertandingan gerai tercantik sempena sambutan Raya Perdana 2023.

Turut hadir ialah Menteri Sains, Teknologi dan Inovasi Negeri, Datuk Dr. Haji Mohd. Arifin Mohd. Arif, Peguam Besar Negeri, Datuk Nor Asiah Mohd. Yusof, Timbalan Setiausaha Kerajaan Negeri (Tugas-Tugas Khas), Encik Sapdin Ibrahim, Mufti Kerajaan Negeri Sabah, Datuk Ustaz Haji Bungsu @ Aziz Hj. Jaafar, Pengarah Jabatan Hal Ehwal Agama Islam Negeri Sabah, Datuk Ustaz Haji Saifulzaman Sangul, Pengarah Jabatan Kemajuan Islam Malaysia (JAKIM) Sabah, Datuk Haji Norjeli Haji Dais dan Pengerusi Pertubuhan Islam Seluruh Sabah (USIA), Datuk Haji Sapawi Ahmad.


MBS gesa pemimpin Sabah bantu Perdana Menteri fokus agenda pembangunan rakyat

KOTA KINABALU: Majlis Belia Sabah (MBS) ingin memberikan jutaan penghargaan dan ucapan terima kasih kepada Perdana Menteri serta barisan kabinet Kerajaan Persekutuan di atas keprihatinan dan kepercayaan beliau kepada Kerajaan Sabah untuk menguruskan sistem pentadbiran serta pembangunan yang melibatkan kepentingan rakyat Sabah sendiri.

Timbalan Presiden Majlis Belia Sabah (MBS), Mohd. Nur Hilmie Milus berkata, keputusan ini adalah bukti bahawa Perdana Menteri serius dalam meraikan permintaan Sabah-Sarawak menerusi Perjanjian Malaysia 1963 (MA63) yang sering dibangkitkan.

Namun demikian katanya, segala pengumuman dan kelebihan yang diberikan oleh Perdana Menteri ke-10 ini tidak akan sampai atau dirasai oleh rakyat Sabah jika para pemimpin Sabah terus bergelut dan berebut sesama sendiri hanya untuk mendapatkan kuasa tertinggi pentadbiran kerajaan.

“Sehubungan dengan itu, MBS membuat gesaan dan peringatan kepada para pemimpin Sabah untuk sentiasa telus, prihatin, empati dan memikirkan terhadap nasib rakyat Sabah yang mahu merasai nikmat pembangunan yang telah dirangka oleh kerajaan Sabah menerusi Pelan Pembangunan Hala Tuju Sabah Maju Jaya (SMJ) yang telah diilhamkan oleh Ketua Menteri, Datuk Seri Hajiji Haji Noor.

“Pelan yang telah dirangka dalam tempoh lima tahun (2021-2025) tersebut pasti belum terlaksana sepenuhnya kerana bulan ini (Januari 2023) baru memasuki tahun ketiga selepas Pelan SMJ itu dilancarkan.

“Dengan kemudahan pengurusan kuasa kawal selia gas dan autonomi meluluskan dana pembangunan di bawah RM50 juta, ditambah lagi dengan pengambilalihan 25 peratus ekuiti Petronas Chemicals Fertiliser Sabah Sdn. Bhd. (PCFS) oleh SMJ Sdn. Bhd. yang membolehkan Kerajaan Sabah memperolehi keuntungan lebih besar serta lain-lain usaha kerajaan negeri, MBS percaya bahawa ekonomi Sabah akan terus berkembang dan hal ini akan membantu mempercepatkan perlaksanaan agenda-agenda pembangunan rakyat Sabah.

“Oleh yang demikian, MBS sekali lagi memberi penekanan dan gesaan agar para pemimpin Sabah khususnya yang menduduki 73 kerusi Ahli Dewan Undangan Negeri (ADUN) di seluruh Sabah ini untuk fokus dan memberikan perhatian sepenuhnya kepada kerja-kerja merealisasikan agenda pembangunan rakyat.

“Ketepikanlah segala perbezaan dan persengketaan demi membela nasib orang Sabah. Buat masa ini dan sekarang, teruskanlah berkhidmat dan berbakti kepada rakyat khususnya di kawasan masing-masing dengan memberikan kepercayaan kepada pentadbiran kerajaan yang sedia ada, yang kini dipimpin oleh Datuk Seri Hajiji Haji Noor sebagai Ketua Menteri.

“Berbincang, bermusyawwarah dan berdebatlah di dalam persidangan DUN jika ada yang yang ingin menegur atau tidak bersetuju, bukannya dengan menarik sokongan sehingga menjadikan kerajaan tidak stabil,” katanya dalam satu kenyataan hari ini.

Menurutnya, hal ini akan menyebabkan Kerajaan Negeri Sabah sentiasa seperti di atas titian yang boleh terjatuh bila-bila masa, hanya kerana sikap pemimpinnya yang sentiasa bertelagah bagai air dengan minyak dan saling ugut-mengugut

“Hasilnya pembangunan dan kemajuan negeri Sabah menjadi perlahan disebabkan fokus yang selalu terganggu. MBS sentiasa mengharapkan yang terbaik untuk Sabah,” katanya.


Victor接任東安區指揮官

(亞庇七日訊）沙巴首長拿督斯里哈芝芝今日見證了東安區指揮官的交接儀式。

DCP Victor Sanjos將取代DCP Mohd. Ali Tamby，出任新的東安區指揮官。

之前接替DCP Datuk Hamzah Ahmad任東安區指揮官的DCP Mohd. Ali Tamby，則將調任吉蘭丹接任副警察總監。

Victor的任命將於7月3日開始。


Mafia bermaharajalela di Indonesia, tindas rakyat

Anies Baswedan berucap kepada para penyokongnya di Stadium Gelora Bung Karno, Jakarta.

JAKARTA: Bakal calon presiden dari Pakatan Perubahan untuk Persatuan (KPP), Anies Baswedan menyelar kerajaan gagal membanteras kegiatan mafia yang semakin berleluasa di negara ini.

Menurut Utusan Malaysia, beliau berkata, kegiatan itu menyebabkan banyak lapisan masyarakat berdepan masalah, termasuk golongan petani yang sukar mendapatkan bekalan baja bersubsidi ekoran dikawal mafia.

“Masalah di negara ini adalah mafia. Masalah ini harus dibanteras segera kerana ia menyukarkan banyak pihak.

“Mafia ini menindas golongan yang bekerja keras untuk mencari sumber rezeki dan mereka hanya mendapat ‘untung atas angin’.

“Berapa lama masalah ini perlu berlanjutan? Sampai bila mafia perlu kawal kegiatan di negara kita?,” ujar Anies ketika berucap kepada penyokongnya di Gelora Bung Karno.

Jelas Anies, terdapat beberapa ‘kategori’ mafia di Indonesia iaitu mafia tanah, mafia pekerja migran, mafia bantuan sosial dan pilihan raya umum.

Katanya, semua sektor ada mafia dan disebabkan masalah tersebut yang tidak diselesaikan hingga kini, rakyat Indonesia akan terus ditindas pihak yang tidak bertanggungjawab.

“Rakyat yang memerlukan akan terus ditindas, hak mereka akan dirampas oleh kumpulan mafia ini.

“Sudah tiba masanya pihak berkenaan mengambil langkah paling efisien membendung masalah ini supaya rakyat kita hidup lebih selesa dan terjamin,” jelasnya.


Rakyat sudah muak dengan permainan politik atasan

Kong Soon Choi

RANAU: “Cukup-cukuplah menggoncang kestabilan politik negeri Sabah kerana rakyat sudah bosan menilai situasi ini dan tunggu sehingga Pilihan Raya Umum Negeri (PRN) Sabah seterusnya”.

Demikian ditegaskan Ketua Wiramuda Parti Solidariti Sabah Tanah Airku (STAR), Kong Soon Choi ketika mengulas perkembangan terkini politik negeri ini.

Jelasnya, para pemimpin yang riak mengejar kekuasaan politik perlu menghormati mandat rakyat Sabah yang selama ini mengharapkan pentadbiran kerajaan yang lancar untuk menyalurkan pembangunan sewajarnya.

“Pelbagai peringkat masyarakat membantah tindakan pemimpin politik kita yang cuba mengeruhkan kestabilan politik negeri ini. Sudah-sudahlah dan ada baiknya bersatu padu demi kemajuan dan pembangunan negeri ini,” tegasnya.

Beliau berkata demikian ketika diminta mengulas perkembangan terkini politik Sabah yang menyaksikan Pengerusi Perhubungan Umno Sabah, Datuk Seri Bung Moktar Radin bersama beberapa ADUN parti itu menarik sokongan terhadap Ketua Menteri Sabah semalam.

Katanya, tindakan Bung Moktar bersama beberapa wakil rakyat beliau menunjukkan pemimpin itu tidak menghormati mandat yang diberikan rakyat selama ini dan tidak bersyukur dengan apa yang diperolehinya sebagai seorang menteri penuh dalam Kerajaan Gabungan Rakyat Sabah (GRS).

“Begitu kecewa rakyat Sabah melihat gelagat pemimpin seumpama itu. Walhal dalam masa ini, saya mengambil contoh kerosakan-kerosakan jalan raya merata tempat di negeri Sabah, tidak pun beliau hiraukan sebaliknya sibuk mengatur strategi politik yang mengeruhkan kestabilan,” katanya.

Dalam pada itu, Kong yang juga Timbalan Ketua Pemuda Gabungan Rakyat Sabah (GRS) berkata, pentadbiran Datuk Seri Hajiji Haji Noor selaku Ketua Menteri Sabah telah melonjakkan pendapatan negeri daripada RM5 bilion kepada RM6.6 bilion yang cukup membanggakan.

Beliau turut berharap kesemua wakil rakyat yang menyokong kepimpinan Ketua Menteri Sabah terus kukuh berdiri bersama pemimpin itu dan tidak berpaling tadah demi kestabilan politik negeri ini.

Tegasnya, beliau bersama-sama kepimpinan Wiramuda STAR akan terus menyokong penuh kepimpinan Hajiji selaku ketua kerajaan negeri Sabah untuk mempastikan pembangunan dan ekonomi negeri terus berada pada paras yang kukuh.


Hytera launches new generation TETRA portable radio PT590

TETRA radio portfolio

About Hytera

Source : Hytera Communications

Source : Hytera Communications


Pearly-Thinaah ketuai kemaraan empat beregu negara di Jepun

M.Thinaah (kiri) bersama pasangannya, Pearly Tan.

PETALING JAYA: Beregu wanita No. 1 negara, Pearly Tan-M. Thinaah melepasi pusingan pertama badminton Terbuka Jepun di Toko kelmarin selepas berhempas pulas mengetepikan pasangan China, Liu Sheng Shu-Tan Ning 21-11, 9-21, 21-19.

Menghuni ranking ke-11 dunia, Pearly-Thinaah berpotensi mengulangi pertemuan dengan Chen Qing Chen-Jia Yi Fan dari China yang menyingkirkan mereka pada pusingan kedua Terbuka Korea minggu lalu.

Qing Chen-Yi Fan hanya akan memulakan aksi hari ini dengan menentang pasangan Kanada, Catherine Choi-Josephine Wu.

Cabaran Malaysia di Gimnasium Yoyogi turut diteruskan beregu campuran, Chen Tang Jie-Toh Ee Wei yang menumpaskan pasangan Belanda, Robin Tabeling-Selena Piek 21-15, 21-18.

Beregu ranking ke-14 dunia itu bakal berdepan cabaran getir pasangan No. 1 dunia, Zheng Si Wei-Huang Ya Qiong, dalam pusingan kedua nanti.

Turut meneruskan kemaraan ke pusingan kedua, dua pasangan profesional negara, Ong Yew Sin-Teo Ee Yi dan Chan Peng Soon-Cheah Yee See.

Turun sebagai pilihan keenam, Yew Sin-Ee Yi menempah pertemuan dengan pasangan Taiwan, Lee Yang-Wang Chi-Lin hari ini selepas menumpaskan gandingan Perancis, Lucas Corvee-Ronan Labar 21-17, 21-11.

Peng Soon-Yee See yang menyingkirkan pilihan kelapan, Thom Gicquel-Delphine Delrue 21-18, 21-18 akan berdepan cabaran getir pasangan Thailand, Supak Jomkoh-Supissara Paewsampran.


Kes pelaburan tidak wujud kerugian lebih RM600,000, dua ditahan termasuk wanita dari Sabah

SEREMBAN: Polis Kontinjen Negeri Sembilan telah membuka dua kertas siasatan melibatkan kes tipu pelaburan saham tidak wujud yang menawarkan keuntungan sehingga lima peratus di media sosial sehingga awal bulan Julai tahun ini.

Menurut Utusan Malaysia, Ketua Polis Negeri Sembilan, Datuk Ahmad Dzaffir Mohd. Yussof berkata, pelaburan yang menggunakan nama Psplus Capital Trading itu berurusan dengan mangsa melalui Facebook, WhatsApp dan Instagram dengan dua mangsa mengalami kerugian lebih RM600,000 di negeri ini.

“Laporan polis pertama diterima pada 2 Mac 2023 di Port Dickson iaitu mangsa lelaki berusia 71 tahun telah berurusan dengan pelaburan itu di Facebook dan WhatsApp telah membuat bayaran ke dalam dua akaun bank dan mengalami kerugian RM550,000.

“Mangsa kedua seorang wanita berusia 49 tahun pula telah membuat laporan polis di Seremban pada 3 Mac 2023 memaklumkan telah berurusan dengan pelaburan sama melalui Instagram dan WhatsApp setelah membuat bayaran di lima akaun bank dengan kerugian RM132,688,” katanya kepada pemberita di sini hari ini.

Menurut Ahmad Dzaffir, susulan laporan polis itu Jabatan Siasatan Jenayah Komersial Ibu Pejabat Polis Kontinjen (IPK) Negeri Sembilan telah menahan dua pemilik akaun pelaburan tersebut masing-masing seorang lelaki berusia 44 tahun dari Kuala Lumpur dan seorang wanita, 44, dari Sabah.

“Siasatan lanjut sedang dijalankan dan polis sedang mengesan suspek-suspek lain yang terlibat. Setakat ini, sejumlah 25 kertas siasatan telah pun dibuka di seluruh Malaysia melibatkan modus operandi sama dengan jumlah kerugian RM4.2 juta,” katanya.


Terus tingkatkan perkongsian, kerjasama untuk manfaat bersama, rakyat – Dr. Joachim

Dr. Joachim (tengah), Isnin dan Mohd Hamsan merakamkan gambar kenangan bersama warga kerja PBT Beaufort, Pemenang Pertandingan Gerai sempena Majlis Hari Raya Aidilfitri dan Kaamatan peringkat Kementerian yang diadakan di Wisma Innoprise, hari ini

KOTA KINABALU: Warga Kementerian Kerajaan Tempatan and Perumahan (KKTP) serta semua agensi di bawahnya termasuk Pihak Berkuasa Tempatan (PBT) diharap dapat terus meningkatkan perkongsian dan kerjasama sesama mereka untuk manfaat bersama dan juga rakyat.

Harapan tersebut disuarakan oleh Timbalan Ketua Menteri merangkap Menteri Kerajaan Tempatan dan Perumahan, Datuk Seri Dr. Joachim Gunsalam pada Majlis Hari Raya Aidilfitri dan Kaamatan peringkat Kementerian yang diadakan di Wisma Innoprise, di sini hari ini.

Beliau gembira melihat sambutan kali ini dijayakan bersama agensi-agensi di bawah Kementerian iaitu Lembaga Pembangunan Perumahan dan Bandar (LPPB), Jabatan Perancangan Bandar dan Wilayah (JPBW), Jabatan Hal Ehwal Anak Negeri Sabah (JHEANS) serta daripada PBT iaitu Majlis Daerah Papar, Majlis Daerah Penampang, Majlis Daerah Tuaran, Majlis Daerah Putatan, Majlis Daerah Beaufort dan Majlis Daerah Lahad Datu.

Dr. Joachim (tengah) bergambar bersama dengan Isnin (dua dari kiri), Mohd. Hamsan (dua dari kanan) dan Dr. Jamili (kanan) ketika mengadakan lawatan ke gerai PBT sempena Majlis Hari Raya Aidilfitri dan Kaamatan peringkat Kementerian yang diadakan di Wisma Innoprise, hari ini.

“Adalah menjadi harapan saya, dengan adanya majlis seumpama ini, ianya dapat mewujudkan semangat muhibah dan harmoni di kalangan warga kerja Kementerian dan juga semua agensi di bawah Kementerian termasuk PBT.

“Penganjuran yang berkonsepkan gerai-gerai sebegini dapat merapatkan lagi hubungan sedia ada di antara kita. Dengan adanya gerai-gerai yang boleh dikunjungi yang menyediakan pelbagai juadah dan hidangan menjadikan majlis sambutan dwi perayaan ini bermakna dan meriah. Perkongsian dan kerjasama sebegini adalah sesuatu yang bermanfaat,” ujarnya.

Dr. Joachim berkata, sesuai dengan tema Pesta Kaamatan iaitu “Kaamatan Membudayakan Perpaduan,” sambutan perayaan sebegini adalah sesuatu yang unik dan ia memberi peluang kepada semua dari pelbagai etnik, bangsa dan agama serta pelbagai budaya dapat bersama-sama meraihkan dan berkongsi kemeriahan.

Sambutan dwi perayaan ini membolehkan semua yang hadir berkongsi budaya dari sudut pakaian, makanan, adat resam dan kelainan yang unik, katanya, sambil mengucapkan terima kasih kepada pihak pengurusan bangunan Wisma Innoprise kerana memberi kebenaran kepada Kementerian untuk mengadakan majlis pada hari ini.

Turut hadir ialah Pembantu Menteri KKTP I dan II, Datuk Isnin Aliasnih dan Datuk Mohamad Hamsan Ag. Supain; Setiausaha Tetap dan Timbalan Setiausaha Tetap I, Datuk Dr. Jamili Nais dan Stanley Chong; Pengurus Besar LPPB, Rosemary Ahping; semua Pegawai Eksekutif PBT, pegawai-pegawai kanan, kakitangan dan seluruh warga Kementerian.


Petani bingung, swan ‘ketagih’ biji popi hingga terlebih dos

Ratusan burung swan mengalami ketagihan selepas mematuk bunga popi di kawasan ladang di Komarno, Slovakia.

BRATISLAVA: Sebuah keluarga peladang biji popi di Slovakia berdepan masalah untuk menghalau beratus-ratus burung swan yang sudah ‘ketagih’ dengan tanaman itu hingga ada yang terlebih dos.

Para petani popi berhampiran bandar Komarno pertama kali melaporkan kehadiran swan di ladang mereka sejak bulan Februari lalu.

Menurut Utusan Malaysia, media tempatan melaporkan, kira-kira 200 ekor swan kini menjadikan ladang popi berhampiran Komarno sebagai habitat mereka, menyebabkan kerugian berjumlah 10,000 euro (RM51,105)

“Awalnya haiwan berkenaan hanya datang untuk minum di lopak air besar yang terbentuk secara semulajadi namun selepas seharian mematuk pokok bunga, burung-burung itu mula ketagih hingga enggan meninggalkan ladang ini.

“Saya tidak pernah melihat kejadian seperti ini. Malah ada burung yang sudah tidak boleh terbang kerana terlebih dos opium yang terkandung dalam biji popi,” kata petani, Balints Pam.

Wakil Perkhidmatan Perlindungan Alam Slovak, Jans Kalavskis berkata, swan mempunyai status haiwan yang dilindungi di Slovakia dan petani tidak dibenarkan memburu atau mengganggu burung berkenaan, walaupun mencetus kerosakan di hartanah mereka.

“Sebagai persediaan, petani perlu memohon pengecualian untuk dibenarkan menakutkan burung yang dilindungi. Swan yang sudah ada di sana hanya boleh ditakuti dengan tangan. Pada masa ini, tiada apa lagi yang boleh dilakukan,” jelasnya.

Pencinta haiwan dan sukarelawan cuba menempatkan semula burung swan berkenaan dalam usaha menghilangkan ketagihan mereka terhadap biji popi, tetapi pakar bimbang haiwan itu mungkin akan kembali ke ladang sebaik sahaja mereka mempunyai peluang.


Boyoon Montiri ruminuba’ Lansanon Takawas Korea Selatan

Hajiji pinapatahak tandamato kuminaa di Seung-Bae katalib mitingan id Menara Kinabalu do hiti di tadau baino’.

KOTA KINABALU: Boyoon Montiri, Datuk Seri Hajiji Haji Noor minamaramit kinotombuluyan apantang Lansanon Takawas Korea Selatan kumaa Malaysia, Yeo Seung-Bae id upis disio doid Menara Kinabalu, do hiti di tadau baino’.

Ontok pinirubaan dilo’, miniboboros yolo’ di hal kopongingkawasan piromutan pidagangan misulak id pialatan do Sabah om Korea Selatan.

Noondo diti, kopoopuan bobos agayo Korea Selatan id Sabah nopo nga’ SK Nexilis, papalabus ringkol (gegelung) tambaga’ id Taman Pomorunan Kota Kinabalu (KKIP).

Korea Selatan po nogi’ nga’ wookon pogun i minaganu bohogian id Ekspo Sompomogunan Sabah 2023 (SIE2023) i kopopongo.

Seung-Bae nga’ minanahak nogi’ kopointalangan kuminaa di Boyoon Montiri kohompit kopongukaban konsulat Republik id Kota Kinabalu do suab (ko 26tw Kosiam).


RM1.1 bilion selesai masalah air di Sabah, Labuan dan Kelantan

PETALING JAYA: Sejumlah RM1.1 bilion disediakan bagi menyelesaikan isu bekalan air di Kelantan, Sabah dan Wilayah Persekutuan Labuan.

Menurut Utusan Malaysia, Perdana Menteri, Datuk Seri Anwar Ibrahim berkata, untuk negeri Kelantan, projek pembinaan Loji Rawatan Air Machang Fasa 1 berkapasiti 250 juta liter sehari akan dilaksanakan.

“Langkah ini akan dilaksanakan bagi meningkatkan rizab bekalan air dan paip simen asbestos juga diganti bagi mengurangkan kadar kehilangan air serta gangguan bekalan air ekoran paip bocor,” katanya ketika membentang Belanjawan 2024 di Dewan Rakyat kelmarin.

Beliau berkata, sementara menunggu projek siap, sewaan lori tangki dan tangki statik akan ditambah bagi memastikan rakyat Kelantan mendapat bekalan air segera ketika berlaku gangguan.

Dalam pada itu, bagi mengatasi isu bekalan air di Kota Kinabalu, Sabah, infrastruktur serta peralatan bagi meningkatkan kapasiti loji rawatan air akan diganti manakala di Wilayah Persekutuan Labuan, penggantian paip usang serta membaik pulih infrastruktur air sedia ada akan dilakukan.


Tze Yong cipta kejutan jinakkan Axelsen di All England 2023

Ng Tze Yong

BIRMINGHAM: Pemain perseorangan lelaki negara, Ng Tze Yong berjaya menampilkan kejutan apabila menyingkirkan penyandang juara Kejohanan Badminton All England, Viktor Axelsen dalam pertarungan pusingan kedua di Utilitia Arena Birmingham malam tadi.

Biarpun ini merupakan pertembungan pertama antara kedua-dua pemain, Tze Yong tampak begitu bersemangat dan mendahului permainan pada set pertama dengan keputusan 21-15.

Menurut Utusan Malaysia, Axelsen enggan mengalah apabila  menggunakan pengalaman dimiliki untuk menguasai semula perlawanan di set kedua dengan keputusan 9-21, sekaligus mengheret ke rubber set.

Perlawanan semakin rancak di set ketiga, apabila Tze Yong terus memimpin perlawanan, namun Axelsen cuba melakar kebangkitan penghujung permainan, bagaimanapun Tze Yong kekal tenang untuk memastikan tiket suku akhir menjadi miliknya dengan kemenangan 23-21.

Terdahulu dalam aksi beregu lelaki, Teo Ee Yi dan Ong Yew Sin dikecewakan penyandang juara, Bagas Maulana dan Muhammad Shohibul Fikri dengan keputusan 18-21, 18-21 dalam tempoh 44 minit.

Cabaran skuad negara dalam acara beregu campuran juga berakhir apabila pilihan keenam kejohanan, Tan Kian Meng-Lai Pei Jing tunduk kepada keampuhan pasangan Jepun, Yuki Kaneko-Misaki Matsumoto dengan keputusan 12-21, 21-11, 19-21.

Satu lagi wakil negara yang akan turun sebentar lagi merupakan pilihan keempat kejohanan dalam acara peseorangan lelaki, Lee Zii Jia yang akan berentap dengan Kenta Nishimoto dari Jepun.


Rakyat Korea Selatan jadi muda satu atau dua tahun

Seorang penduduk bersama anaknya memegang papan putih yang menunjukkan usia antarabangsa mereka di Yoon Dong-gun di Seoul.

SEOUL: Rakyat Korea Selatan kini menjadi setahun atau dua tahun lebih muda berbanding kiraan umur golongan berkenaan pada ketika ini.

Ia berikutan negara itu sudah memansuhkan kaedah tradisional pengiraan umur rakyat yang diguna pakai selama ini.

Menurut Utusan Malaysia, The Guardian melaporkan, sistem dikenali sebagai Zaman Korea tidak lagi dibenarkan pada dokumen rasmi, sebaliknya ia digantikan dengan kaedah piawaian yang diiktiraf di peringkat global.

The Guardian

Di bawah sistem diguna pakai sebelum ini, warga Korea Selatan disifatkan berusia setahun apabila dilahirkan dan ditambah setahun setiap 1 Januari.

Kaedah tradisional yang luar biasa itu bermakna bayi yang lahir pada malam Tahun Baharu akan berumur dua tahun sebaik sahaja masa mencecah tengah malam.

Memetik laporan Korea Times, dibawah sistem baharu itu, umur rakyat Korea Selatan akan dikira dengan cara sama seperti di seluruh dunia dalam urusan membabitkan hal pentadbiran dan sivil termasuk kontrak dan dokumen rasmi lain.

Korea Times

Parlimen Korea Selatan yang meluluskan pindaan undang-undang itu pada Disember lalu memaklumkan semakan tersebut akan `menyelesaikan  isu kekeliruan sosial yang timbul disebabkan cara pengiraan umur berbeza dan kesan sampingannya.’

Sistem tradisional itu dikritik hebat oleh ahli politik sejak beberapa tahun kebelakangan ini.

Malah, rata-rata golongan itu berpandangan kaedah lama itu mengakibatkan kekeliruan serta menjadikan Korea Selatan kelihatan tidak sehaluan dengan seluruh dunia.


273 laga penumbuk dalam 30 saat

BOISE: Seorang lelaki dari Idaho memecahkan Rekod Dunia Guinness selepas berjaya melakukan `fist bump’ atau laga penumbuk paling banyak secara berselang-seli dalam masa 30 saat.

Menurut Utusan Malaysia, portal UPI melaporkan, David Rush berkongsi rakaman video dirinya melakukan aksi itu bersama anak jirannya, Joey Hannon.

Rush dan Hannon berjaya melakukan sebanyak 273 laga penumbuk secara berselang-seli dalam masa 30 saat.

Kedua-dua lelaki itu berjaya memecahkan rekod dunia dicatatkan oleh Nafees Istay Taufiq Antu dan Akibur Rahman Saikat yang sebelum ini melakukan sebanyak 174 laga penumbuk.

“Saya dan Hannon terpaksa melakukan laga penumbuk sesama beribu kali bagi menjayakan aksi ini.

“Tangan kami berdarah, berpeluh dan cedera. Saya dan Hannon terpaksa bertahan rasa sakit yang dialami.

“Sebenarnya, kami melakukan 297 laga penumbuk dalam masa 30 saat tetapi badan penilaian Guinness membatalkan 24 setelah mendapati tidak layak,” katanya.

Menurut Rush, aksi baharu itu lebih `teknikal dan mencabar’ berbanding rekod dunia dicatatkan sebelum ini bagi laga penumbuk paling banyak dalam masa seminit.

273 laga penumbuk dalam 30 saat


Penduduk Papua mati kebuluran akibat kemarau

Pihak berkuasa Indonesia akan menghantar bekalan makanan kepada penduduk Papua pada minggu ini.

JAKARTA: Pihak berkuasa Indonesia akan menghantar bantuan ke kawasan pedalaman di wilayah timur Papua, selepas ribuan penduduknya berdepan kebuluran akibat musim kemarau luar biasa.

Sekurang-kurangnya enam maut sejak Jun lalu di daerah Puncak di Papua Tengah akibat musim sejuk yang kemudiannya diikuti musim kemarau sehingga menjejaskan hasil tanaman.

Pihak berkuasa memaklumkan, akses ke wilayah itu berdepan kesukaran akibat bentuk muka bumi yang mencabar, selain ancaman kumpulan pemisah bersenjata.

Menurut Utusan Malaysia, Ketua Badan Nasional Pengurusan Bencana Indonesia (BNPB), Suharyanto berkata, pihak berkuasa akan menghantar bekalan makanan, susu dan keperluan asas yang lain kepada penduduk di wilayah itu menggunakan helikopter.

Terdahulu, Suharyanto dalam sidang akhbar memaklumkan penduduk Puncak berdepan musim kemarau setiap tahun, namun keadaan lebih luar biasa direkodkan pada tahun ini sehingga ada yang mati kebuluran.

Katanya, empat orang mati kebuluran di wilayah yang sama pada tahun lalu.

Dalam pada itu, situasi penduduk Puncak turut mendapat perhatian Presiden Joko Widodo (Jokowi) yang mengarahkan supaya pihak berkaitan memberikan bantuan segera.

Puncak terletak berhampiran gunung tertinggi di Indonesia dan merupakan satu daripada kawasan yang merekodkan hujan salji.

Biarpun kaya dengan emas, tembaga, timah dan gas asli, Papua masih menjadi satu daripada wilayah termiskin di Indonesia.


Mbappe setuju sertai Chelsea hanya untuk semusim

Kylian Mbappe

LONDON: Kylian Mbappe bersedia menyertai Chelsea pada musim panas ini tetapi hanya untuk tempoh setahun.

Paris Saint-Germain (PSG) yang terdesak untuk melepaskan bintang Perancis itu kini berunding dengan pelbagai kelab bagi mencapai perjanjian bernilai 215 juta pound (RM1.2 bilion).

Mbappe, 24, enggan menyambung kontraknya yang tamat hujung 2024 tetapi bertegas mahu bermain buat PSG pada musim terakhirnya bersama gergasi bola sepak Perancis itu.

Begitupun, PSG enggan membiarkan penyerang terbaik mereka itu pergi secara percuma dan mahu menjualnya pada musim panas ini.

Stamford Bridge dilihat sebagai ‘persinggahan’ buat penyerang berusia 24 tahun itu bagi menghabiskan semusim sebelum menyertai kelab impiannya, Real Madrid.

Real tidak menyembunyikan minat untuk mendapatkan Mbappe tetapi keberatan untuk membayar yuran perpindahan yang tinggi dan hanya menunggu pemain tersebut dilepaskan secara percuma tahun depan.


避免再被背後插刀 馬修促慎選政治合作夥伴

(東谷廿五日訊）沙巴民意黨副主席拿督馬修巴納表示，在政治合作中要謹慎選擇朋友。

他週六在東谷民意黨大會上如此表示，該大會由首長兼沙巴民意黨主席拿督斯里哈芝芝主持。

馬修提醒最高理事會成員，包括該黨主席，在選擇政治夥伴時要謹慎，尤其是在下屆組成政府的過程中。

「過去的經驗讓我們成熟了，那些原本肩並肩作戰的盟友，最終選擇了背叛。」

他強調：「最初我們是合作夥伴，最後他們卻想在背後捅我們一刀，只是因為他們想獲得權力。」

同時，也是瓜末區州議員的他說，希望首長能將東谷至蘇克46公里長的道路，納入泛婆大道計劃中。

馬修表示，如果這項建議得以實現，從亞庇經根地咬到東谷的行程僅需約三個半小時，而走現有的舊路（亞庇-蘭瑙-都魯必-東谷則需要6小時）。

瓜末區民意黨首次大會，獲得約5000多人出席。

在主持啟動瓜末區民意黨大會前，首長也為該區的原住民法庭大樓進行奠基儀式。

該項目價值510萬1390令吉，6月開始動工，預計今年12月完工。


Program pemantapan kawad kecekapan organisasi keselamatan perlu diperluaskan

Hajiji Haji Noor

KOTA KINABALU: Program Pemantapan Kawad Kecekapan Organisasi Keselamatan Kebakaran perlu diperluaskan ke semua syarikat dan jabatan serta agensi kerajaan di negeri ini, kata Ketua Menteri, Datuk Seri Hajiji Haji Noor.

Ini katanya bagi memastikan setiap warga kerja sekurang-kurangnya mempunyai asas pengetahuan tentang mencegah dan mengawal kebakaran.

Beliau berkata, Program Pemantapan Kawad yang dianjurkan oleh Jabatan Bomba dan Penyelamat Malaysia (JBPM) Sabah adalah satu lagi usaha untuk memperkukuhkan pasukan Organisasi Keselamatan Kebakaran (OKK) dalam aspek keselamatan di premis masing-masing.

“Saya melihat program ini sangat baik dan setiap institusi ada keperluan untuk terlibat dalam memperkukuhkan aspek keselamatan kebakaran di premis masing-masing. Latihan yang diperolehi menerusi program ini memberi pendedahan kepada ahli pasukan dalam menghadapi situasi kecemasan yang sebenar.

“Kita sebagai penghuni yang bertanggungjawab ke atas premis seharusnya perlu ambil tahu bahawa latihan dan kemahiran memadam kebakaran serta penyelamatan mangsa merupakan latihan penting yang perlu diterapkan kepada setiap warga kerja terutama ahli-ahli pasukan OKK yang sedia ada di premis masing-masing.

“Pekerja atau kakitangan yang dilatih dengan kaedah mencegah dan berhadapan dengan bencana kebakaran membolehkan mereka dapat menjalankan kerja secara sistematik, selamat dan effisyen. Sudah tentu, dengan adanya pengetahuan ini sekurang-kurangnya ia dapat mengurangkan dan mengawal jumlah kemalangan serta kerugian harta benda daripada meningkat terutamanya di premis dan bangunan berisiko,” katanya.

Beliau berkata demikian pada Majlis Perasmian Penutupan dan Makan Malam Sempena Latihan Pemantapan Kawad Kecekapan Organisasi Keselamatan Kebakaran 2023 di Sabah International Convention Centre (SICC), di sini, malam tadi. Teks ucapan beliau disampaikan oleh Ketua Pengarah JBPM Malaysia, Dato’ Sri Ts. Mohammad Hamdan Haji Wahid.

Ketua Menteri yakin dengan sokongan padu daripada JBPM Sabah, usaha pembudayaan keselamatan kebakaran ini akan terus dipertingkatkan kepada warga kerja di negeri ini.

“Dengan pengalaman dan latihan seperti ini akan membolehkan semua warga kerja bersedia untuk memikul tanggungjawab membantu anggota bomba melaksanakan sebarang aktiviti kesedaran kesiapsiagaan awam dalam menghadapi sebarang kecemasan dan bencana.

“Sebab itu amat penting amalan membudayakan keselamatan dan kesihatan pekerjaan di tempat kerja perlu diterapkan pada setiap individu. Ini untuk memastikan kita dapat mengurangkan risiko berlakunya kejadian yang tidak diingini seperti kebakaran atau kemalangan yang mengakibatkan kemusnahan harta benda atau hilang upaya kekal atau sebagainya,” katanya.


Saintis Jepun mahu ‘cipta’ bayi dalam makmal

TOKYO: Saintis Jepun mendakwa menemui kaedah baharu ‘mencipta’ bayi manusia dari awal di makmal yang dijangka menjadi realiti dalam masa lima tahun lagi.

Penyelidik di Jepun dilaporkan hampir berjaya mencipta telur dan sperma manusia di makmal dari awal yang kemudiannya akan berkembang dalam rahim buatan.

Menurut Utusan Malaysia, Saintis Universiti Kyushu, Profesor Katsuhiko Hayashi yang berjaya menjalankan penyelidikan tersebut pada tikus kini percaya beliau memerlukan hanya lima tahun lagi untuk mereplikasi hasilnya pada manusia.

Jelas Hayashi, keupayaan menghasilkan sperma dan telur manusia buatan khas dalam makmal dipanggil in vitro gametogenesis (IVG) dan berfungsi dengan mengambil sel daripada darah atau kulit seseorang sebelum memprogramkannya semula untuk menjadi sel stem pluripoten.

“Secara teorinya, sel-sel ini boleh diambil dari mana-mana sel dalam badan, termasuk sel telur dan sperma untuk digunakan bagi menghasilkan embrio sebelum ditanam ke dalam rahim wanita.

“Para saintis dapat mecipta telur dan sperma manusia yang sangat asas dengan cara ini, tetapi masih belum dapat menghasilkan embrio,” jelas Hayashi.

Hayashi turut percaya dalam tempoh lima tahun pasukannya mampu menghasilkan sel seperti telur daripada manusia dan menganggarkan sekitar 20 tahun lagi untuk menamatkan ujian sebelum pakar perubatan meyakini proses itu selamat digunakan di klinik.

Bagaimanapun, jelas wujud kebimbangan etika kerana wanita dari sebarang umur boleh mempunyai bayi melalui kaedah itu dan ibu bapa mungkin boleh mereka bentuk anak mengikut ciri-ciri tertentu menggunakan alat penyuntingan gen.

Proses itu juga boleh membenarkan individu mencuri asid deoksiribonukleik (DNA) orang lain menggunakan sehelai rambut dan mencipta bayi tanpa persetujuan mereka.

Menurut Mail Online, Hayashi dan pasukannya baru-baru ini mendakwa berupaya mencipta tujuh ekor tikus dengan dua induk jantan menggunakan sel kulit untuk membentuk telur yang berdaya maju dan kemudian menyuburkannya.

Lebih mengejutkan, Hayashi turut memberitahu majalah New Scientist, beliau percaya pintu kini semakin terbuka untuk kanak-kanak dilahirkan daripada dua bapa.


Dakwaan murid dijemur hanya kelemahan komunikasi – Exco

Tangkap layar akaun TikTok mendakwa murid berusia tujuh tahun didenda berhimpun ketika cuaca panas terik di sebuah sekolah agama di Pasir Gudang.

JOHOR BAHRU: Dakwaan ibu bapa yang mengatakan sebuah Sekolah Agama di Pasir Gudang, di sini mendenda murid-murid yang lambat hadir dengan berhimpun dalam keadaan panas hanyalah disebabkan kelemahan komunikasi.

Menurut Utusan Malaysia, Pengerusi Jawatankuasa Hal Ehwal Agama Islam negeri, Mohd. Fared Mohd. Khalid berkata, ketika itu pihak sekolah sedang mengumpulkan murid-murid untuk merekodkan kedatangan.

Walau bagaimanapun, siasatan telah dimulakan dan laporan penuh tentang kejadian itu dijangka akan diterima minggu depan.

“Mungkin berlaku kelemahan komunikasi, kita akan pastikan ia tidak berulang. Saya dapat maklumat awal kejadian itu bukan denda atau hukuman, sebaliknya sekolah sedang mengatur murid-murid untuk masuk kelas.

“Pihak sekolah sedang ambil kedatangan di kawasan luar terlebih dahulu sebelum masuk kelas, tiada sebarang unsur penderaan atau hukuman.

“Walau bagaimanapun, kami ambil maklum kerisauan ibu bapa dan akan memastikan kesejahteraan dan keselamatan anak-anak mereka, khususnya di kawasan sekolah,” katanya diminta mengulas dakwaan seorang ibu yang mengatakan anaknya berusia tujuh tahun dijemur di bawah terik matahari pada pukul 2 petang oleh sebuah sekolah agama di Pasir Gudang dipercayai kerana datang lewat ke sekolah.

Mohd. Fared berkata demikian ketika ditemui pada Majlis Rumah Terbuka Aidilfitri Majlis Bandaraya Johor Bahru, di sini kelmarin.

Dalam pada itu, beliau memberitahu, murid-murid sekolah agama dibenarkan memakai pakaian sukan atau pakaian bersesuaian ekoran keadaan cuaca panas ketika ini.

“Ya, sudah ada pekeliling yang dikeluarkan melibatkan kebenaran untuk anak murid Sekolah Agama Johor memakai baju sukan ke sekolah, memang dibenarkan. Kita guna kaedah seperti yang dilaksanakan Kementerian Pendidikan.

“Pakaian program Karakter Murid Johor ataupun baju T berwarna putih dengan seluar sukan juga dibenarkan, yang penting kemas dan menutup aurat,” jelasnya sambil memaklumkan semua aktiviti luar bilik darjah juga ditangguhkan.


Gambar hiasan

KUALA LUMPUR: Kerajaan tidak bercadang menaikkan harga minyak masak peket bersubsidi kerana rakyat masih bergelut dengan kenaikan kos sara hidup ketika ini.

Menurut Utusan Malaysia, Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, bagaimanapun kerajaan akan memperkenal mekanisme subsidi bersasar selepas sistem Pangkalan Data Utama (PADU) siap sepenuhnya.

“Kerajaan akan memulakan inisiatif pemberian subsidi secara bersasar kepada rakyat kerana kerajaan banyak berbelanja untuk subsidi minyak masak paket dan minyak petrol RON95, misalnya, dan barang subsidi lain.

“Namun, buat masa ini, kerajaan masih mengekalkan subsidi ini demi rakyat. Apabila ekonomi telah pulih, kerajaan wujudkan kembali ekosistem yang sempurna dan juga subsidi disasarkan kepada mereka yang layak seterusnya kita dapat membuat penjimatan dari segi perbelanjaan negara,” katanya di Dewan Rakyat hari ini.

Beliau berkata demikian menjawab soalan tambahan Azli Yusof [PH-Shah Alam] jika kerajaan berhasrat menaikkan harga minyak masak paket bersubsidi sebagai langkah mengurangkan ketirisan.

Azli sebelum itu bertanya jika kerajaan membenarkan minyak masak paket bersubsidi dijual semula sebagai minyak masak terpakai kepada industri biodiesel.

Salahuddin berkata, kerajaan menggalakkan minyak masak terpakai diperkasa kerana ia berpotensi menjadi sumber ekonomi, khususnya bagi suri rumah dan perusahaan mikro, kecil dan sederhana.

Oleh itu, katanya, kementerian telah mengadakan perbincangan awal dengan Petronas yang boleh berperanan sebagai agensi kerajaan untuk membawa industri itu menjadi ekonomi skala yang membantu menambah pendapatan negara dan golongan terlibat.

PARLIMEN: Harga minyak masak peket tidak dinaikkan


10 acara akhir berlangsung hari kedua Regatta Lepa Ke-28

Perarakan masuk lepa dan kumpit berhias.

SEMPORNA:  Hari kedua Sambutan Regatta Lepa Kali Ke-28 Tahun 2023 menyaksikan 10 acara berlangsung di peringkat akhir termasuk dua acara terbuka.

Bermula kira-kira jam 8.15 pagi, Pertandingan Akhir Lumba Kelle (kayak) kategori lelaki perseorangan dan wanita masing-masing didominasi Pasukan Pendekar Laut dan Pasukan Sinulayan mewaskan lebih 20 pasukan lain dari sekitar Semporna.

Manakala, bagi acara kayak berpasangan lelaki dimenangi pasukan Sumandi Ambal Pasandal dan berpasangan wanita pula diraih pasukan Belimbang.

Para urusetia acara sukan laut.

Acara sebelah pagi diteruskan dengan pertandingan akhir acara Tarik Tali Atas Perahu yang memerlukan para peserta mengayuh perahu masing-masing sambil perahu mereka diikat pada perahu lawan.

Dalam acara tarik tali itu, kategori lelaki dan wanita masing-masing dimenangi pasukan Sumandi Ambal Pasandal dan pasukan Sinulayan Gajah Minah.Paling menarik, dua acara baharu yang diperkenalkan iaitu acara Menyelam Mencari Piring dan Pertandingan Mengejar Itik (terbuka) nyata berjaya menarik minat warga Semporna dan para pengunjung dari luar daerah sekali gus menggamatkan suasana di Dataran Lepa. Pertandingan Menyelam Mencari Piring mewajibkan peserta menyelam ke dasar laut untuk mengumpulkan piring sebanyak mungkin dan peserta dengan bilangan piring terbanyak dikira sebagai pemenang.

Suasana ketika pertandingan mengejar itik sedang berlangsung.

Sementara, Pertandingan Mengejar Itik pula menetapkan semua peserta perlu berenang mengejar itik yang dilepaskan oleh urusetia dan peserta dengan bilangan itik terbanyak diangkat sebagai menjadi pemenang.

Paling dinantikan, perarakan masuk tiga buah lepa tradisi dan 94 Kumpit Berhias ke perairan Dataran Lepa menjadi acara kemuncak pada hari kedua sambutan berkenaan.

Persembahan pancaragam PDRM Sabah dan Artis Kebudayaan Daerah Semporna.

Beberapa jabatan kerajaan negeri dan persekutuan turut mengambil bahagian mengadakan pameran yang diadakan di Dataran Regatta Lepa termasuklah Eastern Sabah Security Command (Esscom).

Terdahulu, para pengunjung dihiburkan dengan persembahan Pancaragam Kontinjen Sabah yang diketuai oleh Inspektor Wilbonoh Zain bersama artis kebudayaan Daerah Semporna dendangan lagu-lagu bertemakan Sambutan Regatta Lepa.

Hadir menyaksikan sambutan hari kedua itu Pembantu Menteri Kepada Ketua Menteri Datuk Nizam Datuk Seri Abu Bakar Titingan, Pembantu Menteri Pembangunan Luar Bandar Datuk Samad Jambri @ Jamri dan Pegawai Daerah Semporna Alexander Liew.


Boyoon Montiri minampai do ramai Tadau Raya PBS om STAR

KOTA KINABALU: Boyoon Montiri Datuk Seri Hajiji Haji Noor minaganu timpu minooi tombului doid kinaparamaian Tadau Raya Aidilfitri pinaanjur do Parti Bersatu Sabah (PBS) om Parti Solidariti Tanah Airku (STAR) do hiti di konihab.

Id Lintuhun Hakka doid Tanjung Lipat, i Boyoon Montiri sinuau di Presiden Tapantang PBS Tan Sri Joseph Pairin Kitingan om puru takawas parti.

Talib dilo’ i Hajiji po nogi’ Ponorikohon Gabungan Rakyat Sabah (PBS), minooi doid Hotel Raia id Sembulan minooi ampai di Presiden STAR Datuk Seri Dr. Jeffrey Kitingan i po nogi’ Kumoduo Boyoon Montiri id kinapamaramaian Tadau Raya Aidilfitri STAR.

Nokotindapou nogi’ i tongo’ mongongobi’ rayat om lansanon parti komponen GRS.


Bella pecah rekod hasilkan bunyi ‘purr’ paling kuat dunia

Bunyi ‘purr’ dikeluarkan Bella berukuran 54.59 desibel.

LONDON: Seekor kucing bernama Bella yang berusia 14 tahun dari United Kingdom (UK) berjaya meraih gelaran Rekod Dunia Guinness selepas mengeluarkan bunyi ‘purr’ paling kuat di dunia.

Bunyi ‘purr’ dikeluarkan Bella berukuran 54.59 desibel sekali gus mencatatkan rekod paling kuat di dunia bagi seekor kucing peliharaan.

Menurut Utusan Malaysia, Oddity Central melaporkan, pemiliknya, Nicole Spink dari Huntington berkata, keluarganya memelihara Bella selama hampir 15 tahun dan mereka percaya kucing itu mungkin mengeluarkan bunyi ‘purr’ paling kuat dunia

Oddity Central

“Rakan dan saudara mara sentiasa tertanya-tanya dengan bunyi ‘purr’ dari Bella.

“Malah, mendiang suami saya juga pernah mengadu bahawa bunyi itu lebih kuat daripada televisyen,” katanya.

Nicole memberitahu suatu hari dia dan anaknya perempuannya memutuskan untuk menguji bunyi tersebut.

Katanya, mereka memuat turun aplikasi pada telefon pintar lalu mengukur bunyi ‘purr’ Bella dan terkejut dengan keputusan itu.

Setelah mendapat tahu bunyi purr itu lebih kuat daripada had ditetapkan Rekod Dunia Guinness bagi kucing peliharaan, mereka terus memohon untuk percubaan rekod rasmi.

“Pada hari percubaan Rekod Dunia Guinness, sebaik sahaja Bella diberi semangkuk makanan kegemarannya, kucing itu mengeluarkan bunyi ‘purr’ yang sangat kuat.

“Alat meter bunyi kelas-1 merekodkan bunyi ‘purr’ Bella pada 54.59 desibel. Angka itu sudah mencukupi untuk mengatasi 50 desibel yang ditetapkan untuk merangkul gelaran Rekod Dunia Guinness,” katanya.

Bunyi ‘purr’ Bella itu telah dirakam dan diukur oleh pakar jurutera bunyi bebas dan diluluskan oleh Adjudikator rasmi, Dave Wilson.

Meskipun Bella memegang rekod bunyi ‘purr’ terkuat oleh kucing peliharaan domestik, namun gelaran rekod bunyi paling kuat masih dipegang oleh kucing bernama Smokey dan Merlin masing-masing pada tahap bunyi yang menakjubkan iaitu 67.8 dan 13.21 desibel.

Bella pecah rekod hasilkan bunyi `purr’ paling kuat dunia


Beyonce lebur rekod mendiang Georg Solti

LOS ANGELES: Penyanyi, Beyonce Knowles, 41, mencipta sejarah sebagai penerima terbanyak anugerah Grammy, meleburkan rekod dipegang selama 20 tahun konduktor bertaraf legenda, mendiang Georg Solti.

Beyonce kini memiliki 32 buah anugerah Grammy selepas kemenangan Album Dance/Elektronik Terbaik untuk album Renaissance pagi kelmarin.

Menurut Utusan Malaysia, Beyonce memadamkan rekod dipegang Solti, yang memiliki 31 buah anugerah Grammy sepanjang hayatnya.

Beyonce turut pulang bersama beberapa anugerah lain termasuk Lagu Dance/Elektronik Terbaik dan Lagu R&B Terbaik.

Anugerah berprestij tersebut menampilkan pengacara dan pelawak terkenal Travor Noah sebagai hos.

Penganjuran kali ini dimeriahkan dengan persembahan daripada barisan artis ternama seperti Harry Style, Lizzo, DJ Khaled, Bad Bunny dan ramai lagi.


Polis kesan tukang gunting rambut buat gangguan seksual

IPOH: Polis sedang mengesan seorang tukang gunting rambut warga India yang dipercayai melakukan gangguan seksual terhadap seorang wanita di Manjoi, kelmarin.

Menurut Utusan Malaysia, Ketua Polis Daerah Ipoh, Asisten Komisioner Yahaya Hassan berkata, laporan polis berkaitan kejadian itu dibuat mangsa berusia 37 tahun di Balai Polis Jelapang semalam.

Katanya, kejadian pukul 1.25 petang itu berlaku ketika wanita terbabit sedang menunggu anak lelakinya digunting rambut oleh suspek.

“Lelaki warga India itu bekerja sebagai tukang gunting rambut di sebuah kedai gunting di Manjoi. Suspek dipercayai telah melarikan diri selepas kejadian.

“Siasatan kes dijalankan mengikut Seksyen 509 Kanun Keseksaan dan Seksyen 14 Akta Kesalahan-kesalahan Kecil 1955,” katanya di sini hari ini.

Orang ramai yang mempunyai maklumat kejadian itu diminta tampil membantu siasatan dengan menghubungi Pegawai Penyiasat Kanan D11, Asisten Superintenden Yap Siew Cheng di talian 012-9093362.

Terdahulu, tular di media sosial laporan polis dimuat naik seorang wanita yang mendakwa diganggu ketika menunggu anak lelakinya berusia enam tahun menggunting rambut.

Menurut wanita itu, lelaki terbabit cuba mengajaknya berbual namun tidak dilayan sebelum suspek mengeluarkan kata-kata lucah sehingga menyebabkan mangsa tidak selesa.


Penyelamat atau mangsa yang dilabel? Sudut pandang Malaysia mengenai pekerja barisan hadapan Covid-19

Oleh: Rashid Ating

Rashid Ating

Telah sepuluh bulan berlalu sejak Covid-19 mula melanda dunia setelah kes pertama yang dilaporkan di Wuhan, China, awal Januari tahun ini. Wabak ini seakan-akan tidak ada pengakhirannya. Dengan gelombang kedua yang sedang berlaku di beberapa buah negara meskipun pelbagai sekatan yang telah dilaksanakan, membuatkan beberapa negara terperangkap dalam pelbagai keadaan sama ada telah pun bersedia menghadapi gelombang seterusnya atau, sedang terjebak dalam hal-hal lain selain daripada mencuba untuk mengekang penularan wabak tersebut. Perkara ini terbukti setelah meletusnya protes di Indonesia disebabkan penguatkuasaan undang-undang buruh yang terbaru (New York Times, 2020).

Sementara itu, di Malaysia, pergolakan dalam kalangan ahli politik terus berlanjutan bahkan di saat yang semakin meruncing ini. (TODAYonline, 2020). Pandemik ini kian bermaharajela, membunuh dan menjangkiti mangsanya tanpa mengira darjat mahupun status, bermula dari para pemimpin dunia sehingga penganggur yang tidak mempunyai pekerjaan, tinggal dalam kawasan yang sesak dan padat di pinggir ibu kota.

Walaupun beberapa negara sudah melewati gelombang pertama dan kedua, gelombang ketiga ini jauh lebih sukar untuk ditangani daripada yang dijangkakan. Malaysia mengalami situasi ini apabila jumlah kes yang disahkan secara tiba-tiba meningkat dan berubah menjadi tiga digit dalam beberapa minggu kebelakangan ini. Oleh itu, elemen utama dalam menangani ancaman wabak Covid-19 ialah pekerja barisan hadapan. Mereka merupakan kompenan penting dalam membasmi, merawat dan sebagai garis pertahanan pertama terhadap musuh yang tidak dapat dilihat dalam peperangan ini.

Pekerja barisan hadapan atau pekerja penjagaan kesihatan (Health Care Workers) terdiri daripada kakitangan perubatan seperti: doktor, jururawat dan pembantu, paramedik, kakitangan ambulans, pekerja hospital, pegawai perubatan, pakar perubatan, ahli patologi, polis dan lain-lain (Tan Poh Tin, 2020). Mereka juga adalah manusia biasa yang mempunyai pasangan, keluarga, dan anak-anak yang menunggu kepulangan mereka di rumah. Pengorbanan dan penat lelah mereka dalam mengamankan negara semasa situasi yang kritikal ini membuatkan kerajaan Malaysia terhutang budi dengan dengan golongan ini. Mereka membahayakan nyawa mereka setiap hari dengan merawat pesakit yang disahkan terkena jangkitan Covid-19.

Health Care Workers

Hasilnya, mereka dipuji diatas usaha mereka, diberikan imbuhan oleh pihak pemerintah selain daripada gaji bulanan mereka sebagai salah satu bentuk ganjaran, dan mendapat penghormatan yang tinggi dalam kalangan masyarakat. Penghormatan kepada mereka ini tidak terhenti setakat itu sahaja, diwujudkan juga satu kaunter bayaran balas khas di pasar raya yang dikhaskan untuk para petugas barisan hadapan yang memakai pakaian seragam mereka (Tesco Malaysia, 2002). Mereka bahkan dianggap sebagai pahlawan negara setelah berjaya mengekang penularan gelombang pertama dan kedua wabak ini.

Jika hendak dibandingkan dengan petugas barisan barisan hadapan di negara-negara jiran Asia Tenggara yang lainnya, barisan depan di Malaysia tidak menghadapi keganasan fizikal yang serius. Contohnya, di Filipina, seorang penyerang yang tidak dikenali menumpahkan peluntur kepada pekerja hospital (Tan Poh Tin, 2020). Manakala, di Indonesia, penduduk mengabaikan pesanan pekerja barisan hadapan yang berjalan di jalan utama, memberikan peringatan untuk tinggal di rumah semasa gelombang pertama dan kedua Covid-19. Lebih menyedihkan lagi apabila, terdapat sebilangan warganegara Indonesia juga tidak mengikuti arahan pemerintah dengan melakukan Solat Jumaat walaupun telah memberi amaran sebelumnya oleh pihak pemerintah di kawasan terbabit untuk menangguhkan sebarang aktiviti-aktiviti keagamaan (CNA, 2020).

Namun begitu, barisan hadapan Malaysia turut mengalami keganasan psikologi dan dipersalahkan sehingga menyebabkan terjadinya diskriminasi terhadap anak-anak mereka disebabkan kerana profesion mereka. Masyarakat awam berpandangan bahawa kanak-kanak ini berkemungkinan sekali terdedah disebabkan kerana mereka juga menghantar anak-anak mereka ke pusat jagaan yang sama seperti dengan pekerja di barisan hadapan ini. Namun, setelah diteliti semula, pekerja barisan hadapan ini tidak mempunyai pilihan selain menghantar anak mereka ke pusat jagaan kanak-kanak disebabkan oleh waktu bekerja yang panjang.

Disebabkan oleh persekitaran kerja yang berbahaya, mengharuskan mereka untuk berada dalam pelindungan pakaian lengkap (PPE) yang tidak membenarkan mereka untuk makan, minum mahupun untuk pergi ke tandas dalam jangka masa panjang. Setelah beberapa tindakan balas dari pakar pediatrik tempatan dan persatuan profesional perubatan, stigma ini agak sedikit berkurangan setelah pernyataan yang dikeluarkan sebelum ini oleh Kementerian Pembangunan Wanita, Keluarga dan Masyarakat seperti yang dinyatakan dalam Lampiran 12, Bahagian 2.1.2 “bahawa anak-anak di barisan hadapan adalah berisiko lebih tinggi untuk mendapat jangkitan Covid-19 berpunca daripada ibu ataupun bapa mereka. Tempat terbaik untuk mereka adalah di rumah, dan jika mereka berhasrat menghantar anak-anak mereka di pusat jagaan kanak-kanak, mereka mesti diasingkan dari anak-anak lain”. (CodeBlue, 2020). Kenyataan ini telah menimbulkan kemarahan dalam kalangan pekerja barisan depan kerana mereka merasakan bahawa tindakan ini merupakan salah satu bentuk pelanggaran dan pencabulan kepada hak asasi manusia mereka.

Pertempuran ini masih belum selesai, walaupun secara realiti pekerja barisan hadapan sedang berada dalam kelelahan, ditambah dengan keadaan mental mereka yang semakin bertambah buruk akibat waktu kerja yang agak panjang, amat berbeza sekali jika hendak dibandingkan dengan waktu kerja biasa yang mereka jalani seperti sebelum berlakunya wabak ini. Dalam beberapa situasi sebelum gelombang pertama dan kedua dapat dicegah, beberapa hospital di Malaysia terpaksa membuat keputusan yang agak drastik dengan menguatkuasakan kuarantin bagi kesemua staf di hospital tersebut selama beberapa hari, bertujuan untuk mencegah penyebaran virus dalam kalangan masyarakat contohnya di Hospital Besar Lahad Datu, Sabah. Langkah tersebut menyebabkan pekerja barisan hadapan menjadi kurang bermotivasi, disebabkan mereka tidak dapat melihat orang yang mereka sayangi untuk beberapa ketika.

Akhir sekali, tanggungjawab untuk memastikan kesejahteraan pekerja barisan hadapan ini tidak sepatutnya terletak di bahu para pemerintah sahaja tetapi juga kepada kesemua anggota masyarakat. Dari sudut lain, organisasi korporat perlu campur tangan dan mengambil tindakan bersama. Sebagai contoh, dengan memberikan faedah atau pampasan tambahan kepada pekerja barisan hadapan dan waris mereka seandainya mereka dijangkiti Covid-19 atau dalam situasi terburuk, meninggal dunia disebabkan wabak ini.

Untuk program jangka masa panjang, disarankan agar pihak pemerintah memberikan PTSD (gangguan tekanan pasca-trauma) kepada para pekerja barisan depan, manfaat yang sama diterima seperti veteran perang konvensional (Tan Poh Tin, 2020).

Mengenai Penulis

Mengenai Penulis

Rashid Ating. Penyelidik di Jabatan Ekonomi dan Statistik Gunaan, Fakulti Perniagaan dan Ekonomi (FPE) dan Penyelidik di Institut Pengajian Termaju (IAS), Universiti Malaya (UM), Kuala Lumpur. Malaysia.

Rujukan

Rujukan

CNA. (2020), “Ignoring government appeals, some Jakarta mosques hold Friday prayers”, diakses daripada, https://www.channelnewsasia.com/news/asia/indonesia-jakarta-friday-prayer-mosque-muslim-despite suspension12560676?cid=h3_referral_inarticlelinks_24082018_cna, pada 4 November 2020.

Artikel yang sama dalam versi Bahasa Inggeris telah diterbitkan di Southeast Asia in Crisis: Opinions on the State of Human Rights and Peace in The Time of Covid-19, Universiti Mahidol, Thailand bertajuk “Saviour or Stigmatized? A Malaysia Perspective on COVID-19 Frontliners”. Versi asal artikel ini bole diakses pada pautan berikut: https://shapesea.com/op-ed/covid-19/saviour-or-stigmatized-a-malaysia-perspective-on-covid-19-frontliners/


Lelaki simpan mumia purba dalam beg

PUNO: Polis di Peru dikejutkan dengan penemuan mumia purba di dalam sebuah beg penghantar makanan di tapak arkeologi di Puno.

Menurut Utusan Malaysia, BBC melaporkan, penemuan itu bermula apabila polis menggeledah beg milik lelaki berkenaan yang terbaring akibat mabuk di tapak arkeologi tersebut.

Polis bagaimanapun bertindak merampas mumia berkenaan dan menyerahkannya kepada kementerian kebudayaan Peru bagi menjaga warisan negara itu.

Lelaki terlibat serta dua rakannya yang berumur antara 23 dan 26 tahun ditahan dan sedang disiasat atas kemungkinan melakukan jenayah terhadap warisan budaya Peru.

Sementara itu, lelaki itu berkata, dia berkongsi bilik dengan mumia berbalut berkenaan dan menganggapnya sebagai teman wanita rohani.

Dia dikatakan memasukkan mayat itu ke dalam beg untuk dipamerkan kepada rakan-rakannya.

Dia menjelaskan, mumia itu dipanggil ‘Juanita’ di dalam sebuah kotak di dalam biliknya.

Tambahnya, mumia itu merupakan milik bapanya, tanpa menyatakan bagaimana bapanya memperoleh mumia itu.

Pakar pula berkata, mayat itu berusia antara 600 dan 800 tahun dan merupakan mayat lelaki dewasa dan bukannya wanita seperti mana yang diandaikan oleh lelaki berkenaan.

Lelaki mumia itu dianggarkan berusia lebih daripada 45 tahun pada waktu kematiannya dengan ketinggian 1.51 meter.

Mumia itu dibalut dengan pembalut dalam kedudukan janin yang merupakan tipikal bagi kebanyakan pengebumian pra-Hispanik di kawasan sekitar.

Mumia diamalkan oleh pelbagai budaya di kawasan yang dikenali sebagai Peru sebelum kedatangan penakluk Sepanyol.

Beberapa mumia dikebumikan manakala yang lain dibawa keluar dan diarak semasa perayaan utama.

Lelaki simpan mumia purba dalam beg


Kazakhstan bincang hubungan perdagangan dua hala dengan Sabah

Hajiji (kanan) menerima kunjungan hormat Sugurbayev di Menara Kinabalu, Kota Kinabalu, hari ini.

KOTA KINABALU: Duta Besar Republik Kazakhstan ke Malaysia, Bulat Sugurbayev bertemu Ketua Menteri, Datuk Seri Hajiji Haji Noor bagi membincangkan hubungan perdagangan dua hala di Menara Kinabalu, di sini, hari ini.

Hajiji mengalu-alukan kesungguhan negara Asia Tengah itu untuk meneroka peluang pelaburan dan menjalin hubungan perdagangan dengan Sabah.

Sugurbayev sedang dalam lawatan rasmi dua hari ke Sabah.

Data Perbadanan Pembangunan Perdagangan Luar Malaysia (MATRADE) menunjukkan perdagangan antara Malaysia dan Kazakhstan berjumlah RM480 juta untuk 10 bulan pertama 2022 dengan eksport ke Kazakhstan bernilai RM475 juta dan import bernilai RM5 juta.

Lima eksport utama Malaysia ke Kazakhstan terdiri daripada produk elektrik dan elektronik (E&E), produk getah, hasil pertanian, produk perkilangan berasaskan minyak sawit dan produk pertanian berasaskan minyak sawit.


Notis amaran akan disebar kepada penduduk di kawasan berisiko banjir

Armizan Mohd. Ali

KOTA KINABALU: Penduduk di kawasan berisiko banjir akan menerima notis secara serta-merta menerusi sebaran sistem pesanan ringkas (SMS) dan flash broadcast setelah menerima tanda amaran daripada Jabatan Pengairan dan Saliran (JPS).

flash broadcas

Sebaran notis oleh Pusat Kawalan Bencana Negara (NDCC) di bawah Agensi Pengurusan Bencana Negara (NADMA itu akan disalurkan menerusi syarikat-syarikat telekomunikasi.

Menurut Utusan Malaysia, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd. Ali berkata, sebagai persediaan menghadapi bencana banjir susulan Monsun Timur Laut (MTL), seramai 61,839 pegawai dan anggota daripada pelbagai agensi kerajaan di semua peringkat bersedia untuk digerakkan dengan sokongan pelbagai asset.

Malah, NDCC telah mula beroperasi 24 jam setiap hari dan Jawatankuasa Pengurusan Bencana Pusat (JPBP) juga mengarahkan semua Pusat Kawalan Operasi Bencana (PKOB) daerah diaktifkan bagi tujuan pemantauan dan koordinasi pengurusan bencana.

Menurut beliau, Jawatankuasa Pengurusan Bencana Negeri (JPBN) dan Jawatankuasa Pengurusan Bencana Daerah (JPBD) juga diminta untuk melaksanakan persediaan sewajarnya lebih awal bagi memastikan penyampaian bantuan sewaktu bencana berjalan dengan lancar.

Sebelum ini, JPS menyatakan sebanyak 5,648 lokasi hotspot banjir telah dikenal pasti meliputi 161 buah daerah di seluruh negara.

“Pada masa yang sama, NDCC akan sentiasa berkongsi maklumat terkini dan amaran bencana kepada pelbagai pihak termasuk juga pegawai daerah selaku JPBD dan pertubuhan bukan kerajaan (NGO) bagi meningkatkan lagi tahap kesiapsiagaan menghadapi bencana.

“Semua pihak dinasihati untuk sentiasa peka dengan situasi semasa dan amaran yang dikeluarkan pihak berwajib.

“Orang awam turut diminta untuk mematuhi sebarang arahan untuk berpindah dan mengambil langkah-langkah keselamatan yang sewajarnya bagi mengelakkan sebarang kejadian yang tidak diingini,” katanya dalam satu kenaytaan.

Menurut Armizan, biarpun MTL dijangka bermula pada 11 November namun sejak 23 Oktober lalu, sebanyak 20 pusat pemindahan sementara (PPS) telah dibuka bagi menempatkan 962 keluarga melibatkan 3,116 mangsa akibat bencana banjir yang melibatkan di negeri Kedah, Pahang, Perak dan Selangor.

Setakat semalam, sebanyak 15 PPS sedang beroperasi menempatkan sebanyak 341 keluarga dengan seramai 1,249 mangsa keseluruhan melibatkan Perak dan Selangor. Kawasan dan mangsa yang terkesan dijangka terus meningkat dalam tempoh MTL.


Pasangan kekasih didakwa bunuh kanak-kanak lelaki sembilan tahun

Izuhaizad Ismail (depan) dan Siti Farina Mohamed Basharol Ariffin didakwa mendera seorang kanak-kanak lelaki berusia sembilan tahun sehingga mati bulan lalu ketika dituduh di Mahkamah Majistret Taiping.

TAIPING: Sepasang kekasih yang ditahan selepas dipercayai mendera seorang kanak-kanak lelaki berusia sembilan tahun sehingga mati bulan lalu, dihadapkan ke Mahkamah Majistret di sini kelmarin.

Menurut Utusan Malaysia, tertuduh, Siti Farina Mohamed Basharol Ariffin, 36, yang merupakan ibu kandung mangsa dan teman lelakinya, Izuhaizad Ismail, 37, mengangguk tanda faham selepas pertuduhan ke atas mereka dibacakan jurubahasa di hadapan Majistret Nur Atiqah Sapari.

Tiada sebarang pengakuan direkodkan daripada tertuduh.

Mengikut pertuduhan, kedua-dua tertuduh didakwa melakukan bunuh dengan menyebabkan kematian Muhammad Hasiffaidhi Mohamad Jeffry berusia sembilan tahun di sebuah rumah di Taman Panglima Assam Kumbang, Taiping antara pukul 10.30 pagi pada 29 Julai 2023 hingga 10.52 pagi, 30 Julai 2023.

Pertuduhan terhadap pasangan itu dikemukakan mengikut Seksyen 302 Kanun Keseksaan yang boleh dihukum mati jika sabit kesalahan atau penjara sehingga 40 tahun dan jika tidak dihukum mati hendaklah dihukum sebat tidak kurang 12 sebatan.

Pendakwaan dikendalikan Timbalan Pendakwa Raya, Siti Nur Amalina Harun manakala kedua-dua tertuduh tidak diwakili peguam.

Mahkamah menetapkan 16 Oktober depan bagi sebutan semula kes sementara menunggu laporan forensik, kimia, asid deoksiribonukleik (DNA) dan bedah siasat.

Media sebelum ini melaporkan seorang kanak-kanak lelaki berusia sembilan tahun ditemukan mati dengan beberapa kesan lebam di badan dipercayai didera di sebuah rumah di Assam Kumbang.

Anak kedua daripada lima beradik yang tinggal di rumah tersebut bersama ibu dan teman lelaki wanita terbabit disyaki didera sejak Mac lagi.

Siasatan mendapati, ibu bapa mangsa mengalami masalah rumah tangga dan dalam proses penceraian.


Kereta terbabas masuk parit di Keningau

Anggota bomba membantu mangsa yang terlibat dalam kejadian itu. – Ihsan Bomba

KENINGAU: Seorang wanita berdepan detik cemas apabila kereta dipandunya terbabas sendiri dan masuk parit di Kampung Patikang Laut, di sini, tengah malam kelmarin.

Ketua Balai Bomba dan Penyelamat (BBP) Keningau, PKPgB Sharudy Delamin berkata, insiden kemalangan jalan raya tersebut berlaku kira-kira jam 12 tengah malam kelmarin.

“Kita mendapat panggilan melalui talian MERS999 dan sepasukan sembilan anggota diketuai Komander Operasi, PBK II Leong Hoi Min dihantar ke lokasi yang terletak tujuh kilometer dari balai itu.

“Setiba di tempat kejadian, didapati satu kemalangan melibatkan sebuah kenderaan jenis Proton Waja terbabas sendiri masuk parit.

“Terdapat seorang mangsa perempuan terlibat dikeluarkan oleh pasukan bomba dan mangsa tidak mengalami kecederaan. Seterusya mangsa diserahkan kepada keluarganya,” katanya, sambil menambah operasi tamat pada jam 12.31 pagi.


Pengangkutan awam percuma untuk OKU dan pelajar sekolah

Anthony Loke Siew Fook

SEREMBAN: Kementerian Pengangkutan akan melihat perkhidmatan pengangkutan awam yang sesuai di negara ini untuk dilaksanakan inisiatif tambang percuma yang bukan hanya akan diberikan kepada golongan orang kurang upaya (OKU) tetapi juga melibatkan pelajar sekolah.

Menurut Utusan Malaysia, Menteri Pengangkutan, Anthony Loke Siew Fook berkata, sehubungan itu juga, beliau akan mengadakan pertemuan dalam masa terdekat bersama operator pengangkutan awam iaitu Keretapi Tanah Melayu Bhd. (KTMB) dan Prasarana Malaysia Bhd. (Prasarana) bagi membincangkan kaedah pelaksanaan inisiatif berkenaan.

“Akan ada perjumpaan dengan pihak operator seperti KTMB dan juga pihak Prasarana untuk melihat bagaimana boleh dilaksanakan inisiatif ini.

“Kementerian sedang melihat sektor dan perkhidmatan yang mungkin untuk diberikan secara percuma, ia akan secara berfasa-fasa. Saya sudah minta KTMB untuk melihat bagaimana boleh dioptimumkan subsidi yang diberikan kerajaan kepada KTMB untuk kegunaan manfaat golongan OKU dan juga pelajar.

“Pihak KTMB kami ada perkhidmatan KTM Komuter dan KTM Komuter Utara dan perkhidmatan kereta api di Pantai Timur yang digunakan oleh pelajar-pelajar sekolah, jadi saya akan melihat bagaimana untuk perkhidmatan percuma khususnya perkhidmatan komuter dan kereta api KTM ini dapat ditawarkan,” katanya.

Beliau yang juga Ahli Parlimen Seremban berkata demikian kepada pemberita selepas menghadiri Majlis Perasmian Pertandingan Kaligrafi Cina Tahun 2023 di Sekolah Tinggi Chung Hua Seremban di sini hari ini.

Hadir sama, Menteri Besar Negeri Sembilan, Datuk Seri Aminuddin Harun.

Semalam, Menteri Pembangunan Wanita, Keluarga dan Masyarakat, Datuk Seri Nancy Shukri berkata, golongan OKU bakal menikmati kelebihan menggunakan perkhidmatan pengangkutan awam secara percuma dan memaklumkan perkara itu juga sudah dipersetujui Siew Fook.

Jelas beliau, bagaimanapun, mekanisme pelaksanaan pemberian tambang percuma untuk golongan berkenaan perlu diteliti dan tarikh pelaksanaan tambang percuma itu bergantung kepada pihak Kementerian Pengangkutan.

Siew Fook dalam pada itu melihat, pelaksanaan inisiatif berkenaan tidak memerlukan sebarang peruntukan tambahan daripada Kementerian Kewangan sebaliknya akan mengoptimumkan sumber yang ada termasuk menerusi bantuan dan subsidi yang telah diberikan sebelum ini.

“Memang saya ada perancangan, kita optimumkan sumber yang ada dalam kerajaan, perlu kita lihat kembali bagaimana untuk menstrukturkan semula bantuan dan subsidi supaya ia lebih bersasar dan sampai kepada golongan yang memerlukan.

“Saya tidak melihat perlunya peruntukan tambahan daripada Kementerian Kewangan, gunakan peruntukan sedia ada, apabila kita rombak semula, apabila kita sasarkan peruntukan itu ia dapat bantu golongan OKU dan pelajar,” jelasnya lagi.


Persatuan bantu komuniti kurang berkemampuan lengkapkan usaha tingkatkan kesejahteraan rakyat

Hajiji (tiga kiri) diiringi Liew dan Josephine dalam acara Yee Sang di Majlis Makan Malam Amal Persatuan Sumber Harapan Sabah di Dewan Hakka di sini malam ini. Turut hadir Mustapha, Rafael, Huang dan Shiho.

KOTA KINABALU: Usaha pertubuhan bukan kerajaan (NGO) yang mempunyai matlamat sama untuk membantu masyarakat kurang berkemampuan, melengkapkan inisiatif Kerajaan dalam meningkatkan kesejahteraan rakyat di negeri ini, kata Ketua Menteri Datuk Seri Hajiji Haji Noor.

Beliau berkata, ini kerana meningkatkan kesejahteraan rakyat adalah salah satu agenda pembangunan negeri di bawah Hala Tuju Sabah Maju Jaya (SMJ) yang bertujuan memacu pembangunan menyeluruh rakyat dan negeri ini.

“Pelbagai program yang dilaksanakan oleh NGO termasuk inisiatif “Jom Balik Sekolah” oleh Persatuan Sumber Harapan Sabah, telah membantu kanak-kanak kurang berkemampuan atau miskin di negeri ini amat baik. Ia melengkapi usaha kerajaan menerusi agenda SMJ.

“Malah, konsep Malaysia Madani oleh Perdana Menteri Datuk Seri Anwar Ibrahim juga memberi tumpuan kepada usaha yang lebih baik untuk meningkatkan kualiti perkhidmatan kepada rakyat,” katanya sempena Majlis Makan Malam Amal Tahun Baharu Cina Persatuan Sumber Harapan Sabah, di Dewan Hakka di sini malam ini.

Sehubungan itu, Hajiji mahu lebih ramai NGO di Sabah tampil untuk saling bekerjasama supaya dengan bersama-sama akan memberi manfaat kepada lebih ramai komuniti yang memerlukan bantuan di negeri ini.

“Persatuan Sumber Harapan Sabah telah berjaya mengagihkan bantuan pendidikan kepada sekolah di 20 daerah di negeri ini antaranya di Ranau, Kudat, Tuaran, Pitas, Kota Marudu dan Tawau.

“Justeru, saya mahu lebih banyak lagi NGO akan tampil dan saling bekerjasama supaya dapat membantu lebih ramai komuniti yang memerlukan bantuan,” katanya.

Beliau turut berharap agar lebih ramai komuniti yang memerlukan bantuan, turut mendapat manfaat dalam setiap aktiviti amal yang dilaksanakan NGO di negeri ini.

Hadir sama Menteri Pelancongan, Kebudayaan dan Alam Sekitar, Datuk Christina Liew; Presiden Persatuan Sumber Harapan Sabah, Josephine Hadikusumo, Timbalan Menteri Sumber Manusia, Mustapha Sakmud; Konsul Jeneral Republik Indonesia di Sabah, Rafael Walangitan; Konsul Jeneral Republik Rakyat China di Kota Kinabalu, Dr. Huang Shifang; dan Ketua Pejabat Konsular Jepun di Kota Kinabalu, Shiho Kako.


Inisiatif pondok rekreasi indahkan Kampung Kigiok

Sebuah daripada pondok rekreasi dekat Kg. Kigiok.

RANAU: Dalam usaha mengindahkan dan menceriakan kampung mereka, lebih kurang 500 orang penduduk dari 80 isi rumah di Kampung Kigiok di sini membuat inisiatif bagi menyiapkan tiga buah pondok rekreasi baru-baru ini.

Tiga pondok rekreasi yang masing-masing dinamakan Pondok Anggerik, Bersatu dan Cempaka itu dibina menerusi kerjasama sukarela bergotong-royong di kalangan penduduk.

Pengerusi Jawatankuasa Pembangunan dan Keselamatan Kampung (JPKK) Kg Kigiok, Jasni Litah berkata, inisiatif itu dijalankan berlandaskan moto ‘bersatu teguh, bercerai roboh’ dan ‘sepakat membawa berkat’.

Berdasarkan kesepakatan itu, beliau berkata, penduduk berhasrat mewujudkan Pondok Rekreasi yang difikirkan mampu mewujudkan keceriaan kampung selain menjadi sumber pendapatan penduduk yang akan menyediakan pelbagai produk kepada pelancong pada masa hadapan.

“Sebenarnya, kos pembinaan sebahagian daripada pembinaan pondok rekreasi ini disumbangkan oleh Ahli Parlimen Ranau, Datuk Jonathan Yasin dan pengusaha Pelancongan Kigiok Ranau Rabbit Farm, Wong Ko Siong.

“Penduduk berterima kasih atas bantuan Datuk Jonathan, Wong dan sumbangan tenaga penduduk Kg. Kigiok,” jelas Jasni.

Beliau juga merayu para dermawan membantu penduduk dengan menghulurkan sumbangan termasuk seperti simen, batu, pasir dan dawai untuk membaiki sistem perparitan berhampiran pondok rekreasi yang dibina itu.

Kg. Kigiok terletak berhampiran Pusat Bombon Marakau, Pusat Rusa Kinapulidan, Pusat Lebah Madu Kg. Kinapulidan, Ranau Rabbit Farm dan Mount Kinabalu Sky Bike Kigiok.


Wanita diserang ular dan helang serentak ketika potong rumput

Peggy Jones menunjukkan kecederaan di lengan kirinya akibat serangan helang dan ular dua minggu lalu.

AUSTIN: Seorang wanita dari Texas cedera selepas diserang seekor helang yang secara tidak sengaja menjatuhkan ular ke tangannya.

Menurut Utusan Malaysia, Peggy Jones, 64, sedang memotong rumput di halaman rumahnya di bandar Silsbee, Texas, berhampiran sempadan Louisiana apabila seekor helang yang sedang membawa bersama ular di mulutnya terbang di kawasan berkenaan.

Helang berkenaan tiba-tiba menjatuhkan reptilia berkenaan yang hinggap di lengan Jones namun kemudian terbang laju ke arahnya untuk cuba mendapatkan semula makanannya itu.

Jones bergelut dengan dua haiwan berkenaan apabila ular itu membelit lengannya dan mula menyerang bahagian muka ketika burung helang itu pula terus mencakarnya untuk menarik ular itu.

“Ular itu jatuh dari langit dan terus melilit lengan saya. Ular itu kemudian cuba mematuk muka saya tetapi mengenai cermin mata saya beberapa kali.

“Ketika cuba menarik ular itu, helang pula datang dan tidak berhenti mencakar dan mencederakan lengan saya hingga satu ketika burung itu mencapai dan menarik tangan saya.

“Serangan dua haiwan itu amat menyakitkan. Sehingga kini saya sukar tidur kerana masih trauma dengan kejadian itu,” katanya.

Detik cemas dan mengerikan itu menyebabkan Jones mengalami luka, lebam dan di lengan serta wajahnya namun semakin pulih selepas mendapatkan rawatan


Wan Saiful didakwa minta, terima rasuah kes Jana Wibawa

Wan Saiful Wan Jan tiba di Mahkamah Sesyen Kuala Lumpur bagi menghadapi pertuduhan rasuah kes Jana Wibawa.

KUALA LUMPUR: Ahli Parlimen Tasek Gelugor, Datuk Wan Saiful Wan Jan mengaku tidak bersalah di Mahkamah Sesyen di sini pagi ini atas pertuduhan menerima hampir RM7 juta bagi membantu sebuah syarikat mendapatkan projek berkaitan lebuh raya daripada Kerajaan Malaysia.

Menurut Utusan Malaysia, Ketua Penerangan Parti Pribumi Bersatu Malaysia (Bersatu) itu turut didakwa meminta rasuah daripada seorang individu bagi mendapatkan projek Central Spine Road: Sertik Ke Persimpangan Lebuh Raya Pantai Timur bernilai RM232 juta.

Hakim Azura Alwi membenarkan Wan Saiful dibebaskan dengan jaminan RM400,000 dengan seorang penjamin, pasport ditahan oleh mahkamah manakala tertuduh diarah melapor diri di Pejabat Suruhanjaya Pencegahan Rasuah (SPRM) dua bulan sekali.

Sementara itu di hadapan Hakim Suzana Hussain, ahli perniagaan, Adam Radlan Adam Muhammad, 42, juga mengaku tidak bersalah atas dua pertuduhan meminta dan menerima rasuah berkaitan Program Jana Wibawa.


Surat Tommy Thomas kepada Sulu tidak pernah dipersetujui Jemaah Menteri

Azalina Othman Said

KUALA LUMPUR: Jemaah Menteri pada 2019 tidak pernah memberi persetujuan terhadap kenyataan bekas Peguam Negara, Tan Sri Tommy Thomas yang menyatakan rasa kesal dengan tindakan kerajaan untuk menghentikan bayaran pampasan tahunan kepada kumpulan Sulu.

Menurut Utusan Malaysia, Menteri di Jabatan Perdana Menteri (Hal Ehwal Undang-Undang dan Reformasi Institusi), Datuk Azalina Othman Said berkata, kandungan surat tersebut adalah bertentangan dengan prinsip yang termaktub dalam Perlembagaan Persekutuan.

“Surat bertarikh 19 September 2019 yang dikeluarkan oleh mantan Peguam Negara, Tan Sri Tommy Thomas kepada kumpulan Sulu tidak pernah mendapatkan persetujuan Jemaah Menteri.

“Tindakan mantan Peguam Negara yang mengeluarkan surat yang mengandungi keputusannya sendiri tanpa kelulusan oleh Jemaah Menteri adalah bertentangan dengan prinsip keputusan kolektif yang diamalkan.

“Buat masa ini, Kerajaan Malaysia telah mengambil pendirian untuk menjauhkan diri atau to disassociate itself daripada pengeluaran surat tersebut dengan memilih untuk tidak mewakili mantan Peguam Negara dalam tindakan di Mahkamah Tinggi Kota Kinabalu yang difailkan oleh sembilan orang plaintif dari Sabah terhadap beliau,” katanya menerusi jawapan bertulis sesi di Dewan Negara.

to disassociate itself

Terdahulu, Senator Datuk Seri Vell Paari Tun Samy Vellu minta penjelasan sama ada Jemaah Menteri pada tahun 2019 telah menyatakan persetujuan terhadap kenyataan bekas Peguam Negara.

Dalam surat tersebut, Tommy menyatakan kekesalan apabila kerajaan Malaysia menghentikan pembayaran tahunan kepada waris kesultanan Sulu.

Selain itu, Tommy menawarkan penjelasan jumlah tertunggak ‘dengan segera’ kepada pihak penuntut sebagai pertukaran untuk menamatkan sebarang tindakan timbang tara. Tunggakan bayaran termasuk 10 peratus faedah dengan jumlah keseluruhannya sebanyak RM48,230.

Menurut Azalina, Jabatan Peguam Negara telah memfailkan permohonan untuk mencelah bagi pihak Kerajaan Malaysia, selain turut memohon mendapatkan perintah penggantungan prosiding dan perintah untuk menghalang mantan Peguam Negara daripada memberikan sebarang kenyataan atau komen berhubung prosiding timbang tara waris Kesultanan Sulu terhadap Kerajaan Malaysia.

“Permohonan Kerajaan Malaysia untuk mencelah, mendapatkan perintah penggantungan dan perintah menghalang mantan Peguam Negara daripada memberikan sebarang kenyataan atau komen berhubung prosiding timbang tara tersebut telah pun dibenarkan oleh Mahkamah Tinggi Kota Kinabalu pada 3.1.2023 yang lalu,” katanya.